text:
E Donu na iVolatukutuku ni Bula i Jisu ena iVolatabu?
Me Download
Kena iSau Vakaivolatabu
E tukuna na dauvola iVolatabu o Luke me baleta na ivolatukutuku ni bula i Jisu: “
[Niu] vakataroga matua na veitaravi ni ka e yaco.”—Luke 1:3.
Eso era kaya ni a veisautaki ena rauta na ikava ni senitiuri na ivolatukutuku kei Jisu ena Kosipeli, na ka eratou vola na nona itokani o Maciu, Marika, Luke, kei Joni.
Ia qai kune e Ijipita ena itekitekivu ni ika20 ni senitiuri e dua na tiki ni ivolavivigi ni Kosipeli i Joni. Sa kilai ena gauna qo me Papyrus Rylands 457 (P52), qai maroroi tiko ena laibri na John Rylands mai Manchester, Igiladi. E volai tu kina na Joni 18:31-33, 37, 38.
Qori e ivolavivigi makawa duadua ni iVolatabu vaKirisi vaKarisito. Era vakabauta e levu na vuku ni a volai ena rauta na 125 G.V., qori ni oti ga e 25 se sivia na yabaki mai na kena volai na kena ilavelave taumada. Na ka e volai ena tiki ni ivolavivigi qori e sega ni duidui sara vakalevu mai na so na ilavelave qai kune tale e muri.


c: text/html

text:
Cava Rau Sa Rui Sogoti Au Kina Noqu iTubutubu?
Vakasamataka mada na ituvaki qo:
O via gole ena dua na pati, ia o sega ni vakadeitaka se rau na vakatara na nomu itubutubu se sega. Na cava o na cakava?
1. KUA NI KEREKERE—LAKO GA
Vuna o na rairai digia kina qo: O via vakaraitaka vei ira nomu itokani ni tu vei iko na galala. O nanuma ni levu cake na ka o kila vei rau nomu itubutubu, se o sega ni doka na nodrau vakatulewa.—Vosa Vakaibalebale 14:18.
Ka ena yaco: De dua era na qoroya na nomu itokani na ka o cakava, ia era na kila tale ga ni o dau veidabui. Ke o dabui rau nomu itubutubu, ena rawa tale ga ni o dabuitaki ira nomu itokani. Ni rau na kila qori na nomu itubutubu, ena vakararawataki rau, de o na cudruvi tale ga kina!—Vosa Vakaibalebale 12:15.
2. KUA NI KEREKERE—KUA NI LAKO
Vuna o na rairai digia kina qo: O na rairai vakasamataka na veisureti qai vakatulewataka ni sega sara ni bibi, se nira sega ni itokani vinaka na sureti kina. (1 Korinica 15:33; Filipai 4:8) Ena yasana adua, de dua o via lako, ia o rere na kerea vei rau nomu itubutubu.
Ka ena yaco: Ke o kila ni sega ni ka vakayalomatua mo ciqoma na veisureti, o na doudou ni tukuna qori vei nomu itokani. Ia ke o sega ni lako ni o rere na kerea vei rau nomu itubutubu, o na rairai toka ga e vale ena yaloca, qai veinanuyaka voli ni o sa calata tiko na marau.
3. KEREKERE—QAI RAICA
Vuna o na rairai digia kina qo: O kila ni rau lewai iko nomu itubutubu, o doka tale ga na nodrau vakatulewa. (Kolosa 3:20) O lomani rau nomu itubutubu qai sega ni via vakamosia na yalodrau. (Vosa Vakaibalebale 10:1) O na rawa ni vakamacalataka vei rau na ka o vinakata.
Ka ena yaco: Erau na kila na nomu itubutubu ni o lomani rau qai dokai rau. Ke donu vei rau na nomu kerekere, de dua rau na soli iko mo lako.
Vuna Era Vasega Kina na iTubutubu
Kaya mada: Ke soli na digidigi, o na rairai vinakata mo sili ena baravi era tu kina na kena yadra. Na vuna? O sega ni kila na vanua e rivarivabitaki. Ia era raica vinaka tu na yadra na vanua e rawa ni yaco kina na leqa. E tautauvata vinaka qori kei ira na nomuni itubutubu, era kila vinaka na leqa e rawa ni yaco, nira sa lakosivita mai na ituvaki qori. Me vakataki ira ga na yadra ena baravi, e nodra inaki mera taqomaki kemuni, moni kua kina ni vakaleqai.
Qo e dua tale na vuna: Erau vinakata nomu itubutubu me rau taqomaki iko. Na loloma ena uqeti rau me rau tukuna na io ke veiganiti, sega ke sa kena inaki ga. Ni o kerea nodrau veivakadonui mo cakava e dua na ka, erau na vakasamataka mada me rau vakadonuya se sega, se rau na rawa ni vosota ke yaco e dua na leqa. Erau na vakadonuya ga nomu kerekere ke rau vakadeitaka ni o na sega ni sotava na leqa.
Me vakadonui Nomu Kerekere
Ka o rawa ni cakava
Dau dina: Tarogi iko mada: ‘Na cava na inaki ni noqu lako? E kena inaki meu lai marau ga, se niu vinakata mera taleitaki au noqu itokani? Se, niu wedeva tiko e dua ena tiko ena pati?’ Kua ni lasutaki rau na nomu itubutubu. Erau a itabagone tale ga ena dua na gauna, rau qai kilai iko vinaka. Erau na kila vinaka na inaki ni nomu via lako. Erau na marautaka ni o talaucaka na lomamu vei rau, ena yaga tale ga vei iko na nodrau ivakasala. (Vosa Vakaibalebale 7:1, 2) Ena yasana adua, ke o lasu, erau na sega ni nuitaki se vakabauti iko, ena rawa sara ga ni rau sega ni vakadonuya nomu lako.
Gauna: Kua ni kerekere ena gauna ga rau suka mai kina na cakacaka na nomu itubutubu se ni rau osooso tiko ena so tale na ka. E vinaka mo kerei rau ena gauna rau vakacegu tiko kina. Kua ni qai kerekere ni sa voleka na siga ni pati, se mo cikevi rau. Erau na sega ni taleitaka na nomu itubutubu me rau vakatulewa vakariri. Kerekere ni se vo levu tu na gauna, me rau vakasamataka vinaka kina.
Vakamacalataka: Vakaraitaka vakadodonu na ka o via cakava. Era sega ni dau yalodei na itubutubu ke duatani mai na nodra isaunitaro na luvedra ena gauna era taroga kina: “O cei era na tiko kina?” “Ena tiko kina e dua e matua?” se “O na tiko e vale ena vica?”
Rai Donu: Erau nomu itokani na nomu itubutubu, rau sega ni meca. Ke o dau tokoni rau nomu itubutubu, erau na rogoci iko rau tokoni iko tale ga.
Vakaraitaka ni o sa tamata matua ena nomu ciqoma qai doka na nodrau vakatulewa. Ke o cakava qori erau na dokai iko. Ena gauna tarava o kerekere kina erau sa na vakadonuya na nomu kerekere.

robotstxt: allowed

filter: keep


text: Na sere. Na sere i Esafa.+83 Kemuni na Kalou, ni kua ni vagagalu,+Ni kua ni galu tiko se tu vakadua, ni oni Kaukaua Duadua.2 Raica! Era sa maue na kemuni meca,+Era sa qaciqacia* o ira na cati kemuni tiko.3 Era bukivere lo ena lawaki mera saqata kina na nomuni tamata,Era bosevata mera saqati ira na nomuni ka mareqeti.*4 Era kaya: “Mai, meda vakawabokotaki ira vakamatanitu,+Me kua kina ni nanumi tale na yaca i Isireli.”5 Era lalawataka e dua na iwalewale era duavata kina,*Ra qai tovata* mera saqati kemuni+—6 Na nodra valelaca na Itomi kei na kawa i Isimeli, Moapi+ kei Akiri,+7 O Kipali, kei Amoni,+ kei Amaleki,Filisitia+ kei ira na lewe i Taia.+8 Sa tomani ira tale ga o Asiria,+Era veitokoni vei ira* na luvena tagane o Loti.+ (Sela)9 Ni cakava vei ira na ka oni cakava vei Mitiani,+Me vaka oni cakava vei Sisira kei Japini ena uciwai* kei Kisoni.+10 Era vaqeavutaki mai Edoa,+Era yaco mera maniwa ni qele.11 Ni cakava mera vakataki Orepi kei Siepi na nodra turaga+Mera vakataki Sepa kei Salimuna tale ga na nodra turaga,*+12 Nira kaya: “Meda lai taukena na vanua e tiko kina na Kalou.”13 Kemuni na noqu Kalou, ni cakava mera vaka na soni e cocowiriwiri,+Me vaka na vunicovuata e veicaginayaki.14 Me vaka na bukawaqa e vakama na veikau,Me vaka na yameyame e yameca na veiulunivanua,+15 Ni cemuri ira ena nomuni draki ca levu+Qai vakadomobulataki ira ena nomuni cagi kaukaua.+16 Ni ubia* na matadra ena madua,Mera vakasaqara kina na yacamuni, i Jiova.17 Mera vakamadualaki mada ga qai domobula me tawamudu,Mera vakalolovirataki qai vakamatei,18 Mera kila na tamata ni o kemuni, na yacamuni ga o Jiova,+O kemuni ga oni Cecere Duadua e vuravura taucoko.+


text:
iDusidusi ni Vuli
Me download na idusidusi ni vuli qo, qai raica vata kei na ivola Na Cava Mada e Kaya na iVolatabu? Dikeva na ka o vakabauta, na ka e kaya na iVolatabu, kei na sala o rawa ni vakamacalataka kina na ka o vakabauta.
WASE 1
Na Cava e Kaya na iVolatabu me Baleta na Kalou?—Wase 1
Na cava o rawa ni kaya ke tukuna e dua “E vakararawataki ira na tamata ca na Kalou me kedra itotogi”?
WASE 1
Na Cava Mada e Kaya na iVolatabu me Baleti Koya na Kalou?—Wase 2
Rawa ni nomu itokani na Kalou?
WASE 2
Na iVolatabu—iVola ni Kalou Vei Keda (Wase 2)
E talei na iVolatabu mai na ivola tale eso, nira vakabauta kina e levu ni ivola ni Kalou.
WASE 3
Na Cava na iNaki ni Kalou me Baleta na Vuravura? (Wase 1)
Vakacava, e nakita me va tu qo na ka e yaco e vuravura?
WASE 3
Na Cava na iNaki ni Kalou me Baleta na Vuravura? (Wase 2)
Ke inaki ni Kalou me parataisi na vuravura, na cava ga e qai va tu kina qo?
WASE 3
Na Cava na iNaki ni Kalou me Baleta na Vuravura? (Wase 3)
E nona inaki na Kalou me walia na kawatamata na leqa e vuravura?
WASE 4
O Cei o Jisu Karisito? (Wase 2)
Na cava o na kaya vua e dua e tukuna ni rau tautauvata o Jisu kei na Kalou?
WASE 4
O Cei o Jisu Karisito? (Wase 3)
E vakaraitaka vakacava na yaloqaqa kei na yalomalua?
WASE 5
Na Keda iVoli—Na iLoloma Uasivi ni Kalou (Wase 1)
Vakacava, eda na vakabulai nida vakabauta na ivoli?
WASE 5
Na Keda iVoli—Na iLoloma Uasivi ni Kalou (Wase 2)
E yaga vakacava vei keda nikua nona mate e dua na turaga ena vica na udolu na yabaki sa oti?
WASE 6
Era tu e Vei na Mate? (Wase 1)
Era bula tiko ena dua tale na vanua? Era kama tiko mai eli?
WASE 6
Era tu e Vei na Mate? (Wase 2)
Ena yaco tiko ga na mate?
WASE 7
Na iNuinui Totoka me Baleti Ira na Wekada Era Sa Takali (Wase 1)
Ke o lolosi, vakacava e vakaraitaka qori ni o sega ni vakabauta na veivakaturi?
WASE 7
Na iNuinui Totoka me Baleti Ira na Wekada Era sa Takali (Wase 2)
Na cava o na tukuna ke dua e kaya ni veivakaturi e ka ni tadra wale ga?
WASE 8
Na Cava na Matanitu ni Kalou? (Wase 1)
E levu tu na agilosi yalodina e rawa ni digitaka na Kalou mera veiliutaki vakatui mai lomalagi, ia na cava e digitaki ira kina na tamata?
WASE 9
Eda sa Bula tu ena “iOtioti ni Veisiga”? (Wase 2)
E parofisaitaka na iVolatabu eso na ka vinaka me baleta na iotioti ni veisiga.
WASE 11
Na Cava e Vakalaiva Kina na Kalou me Yaco Tiko ga na Veika Rarawa? (Wase 2)
Era lomatarotarotaka tu e levu na isau ni taro qori, ia e matata qai veivakacegui na kena isau vakaivolatabu.
WASE 12
Muria na iVakarau ni Bula e Taleitaka na Kalou (Wase 2)
Vakacava e rawa nida vakamarautaka na Kalou ke vakatovolei keda mada ga o Setani?
WASE 14
Ka Mo Cakava me Marau Kina Nomu Vuvale (Wase 2)
Cava mera vulica na itubutubu kei na gone ena ivakaraitaki i Jisu? Dikeva na ka o vakabauta, kei na ka e kaya na iVolatabu.
WASE 18
Na Papitaiso kei na Nomu Veiwekani kei na Kalou (Wase 2)
Na cava me cakava e dua na lotu vaKarisito ni bera ni yalataki koya vua na Kalou? Na cava me vakasamataka kina nona yalayala ena vakatulewa kece e cakava?
WASE 18
Na Papitaiso kei na Nomu Veiwekani kei na Kalou (Wase 3)
Na cava me cakava na lotu vaKarisito sa yalataka nona bula vua na Kalou? Na cava mera nuidei kina o ira era lomana dina na Kalou nira rawa ni dina ena nodra yalayala?
WASE 19
Tiko ga ena Loloma ni Kalou (Wase 1)
Cava mo cakava mo drau veitokani vinaka tiko ga kei Jiova? Na idusidusi ni vuli qo ena vukei iko mo dikeva na ka o vakabauta, qai vakamacalataka vei ira eso tale.


text:
JW LIBRARY
Vaqaqara ena iVolatabu se iVola—Android
E vakarautaki e dua na ivukevuke ena JW Library mo vaqara kina e dua na vosa se matavosa ena iVolatabu se dua na ivola.
Muria na idusidusi qo mo vaqaqara:
Vaqaqara ena iVolatabu
Ni o vaqara e dua na vosa se matavosa ena iVolatabu o wilika tiko, tabaka na ibulukau ni Search qai taipataka na vosa o vaqara tiko. Ni o taipa, o na raica eso tale na vakatutu. Tabaka e dua na vakatutu qori se tabaka na Enter mo raica na kena macala.
O na raica ena Top Verses na tikinivolatabu o wilika wasoma e tiko kina na vosa o vaqara. Ena All Verses o na raica na veitaravi ni ivola ena iVolatabu e tiko kina na vosa o vaqara. Ena Articles, o na raica kina na vosa o vaqara tiko ena ulutaga Cava e kaya na vosa ni Kalou? kei na ikuri.
Ni o taipataka e vica vata na vosa, tabaka na kato Match Exact Phrase mo raica na tikinivolatabu kece e basika kina na matavosa o taipataka.
Vaqaqara ena iVola
Ni o vaqara ena ivola o wilika tiko e dua na vosa se matavosa, tabaka na Search qai taipataka na vosa o vaqara. Ni o taipa, o na raica eso tale na vakatutu. Tabaka na vakatutu o vinakata se tabaka na Enter mo raica na kena macala.
Ni o taipataka e vica vata na vosa, tabaka na kato Match Exact Phrase mo raica na tikinivolatabu kece e basika kina na matavosa o taipataka.
Vaqara e dua na Ulutaga
Ke sa download oti na Insight on the Scriptures, o rawa ni vaqara kina e dua na ulutaga. Rawa ni o cakava qori ni o wilika tiko na iVolatabu se dua na ivola.
Tabaka na Search qai taipataka na ulutaga o via raica. Ni o taipa, ena basika tale ga ena vakatutu qori na ulutaga mai na Insight on the Scriptures. Tabaka na vakatutu o via wilika.
Ena Okotova 2014, a sevutaki na ka e vakarautaki qo ena JW Library 1.3.4, e rawa ni vakayagataki ena Android 2.3. Ke o se sega ni raica, yalovinaka muria na idusidusi ena Me Vakavoutaki ena ulutaga “Tekivu Vakayagataka na JW Library—Android.”


text:
IKURI
Na iVakayakavi ni Turaga
—Kena Vakananumi e Dokai Kina na Kalou
ERA vakaroti na lotu vaKarisito mera dau vakananuma na mate i Karisito. Na ivakananumi qo e dau vakatokai tale ga me “iVakayakavi ni Turaga.” (1 Korinica 11:20) Na cava e bibi kina na ivakananumi? E dodonu me vakayacori vakacava? Ena gauna cava?
A tauyavutaka na ivakananumi qo o Jisu Karisito ena 33 G.V. ena bogi vata ga era dau vakananuma kina na Lakosivia na Jiu. Nodra soqo qo na Jiu era dau vakayacora ga vakadua e veiyabaki ena vula o Naisani, ena ika14 ni siga. Era cakacakataka na tikinisiga qo na Jiu ena nodra dau waraka e veiyabaki e dua na siga ena loma ni vulaitubutubu e tautauvata vinaka kina na balavu ni bogi kei na balavu ni siga, me rau ya12 na aua. Na vulavou e volekata duadua na siga qo era dau okata me itekitekivu ni vula na Naisani. Oti tale e 14 na siga era sa qai dau vakayacora na Kanavata ni Lakosivia ni sa dromu na matanisiga.
Oti nodratou vakananuma na Lakosivia o Jisu kei ratou na yapositolo, a vakatalai Jutasa Isikarioti o Jisu, qai tauyavutaka na iVakayakavi ni Turaga. Sa mai sosomitaka na Kanavata ni Lakosivia na iVakayakavi ni Turaga, dodonu gona me vakananumi ga vakadua e veiyabaki.
E tukuni ena Kosipeli i Maciu: “E taura e dua na madrai o Jisu, ni masulaka oti, e tikica, solia vei ratou na tisaipeli qai kaya: ‘Dou taura, dou kania. Qo e vakaibalebaletaka na yagoqu.’ E taura na bilo, e vakavinavinakataka qai solia vei ratou, e kaya: ‘Dou gunu kece kina, qo e vakaibalebaletaka na noqu “dra ni veiyalayalati,” ena vakadavei ena vukudra e levu, me vosoti kina na ivalavala ca.’”
Eso era vakabauta ni a vukica o Jisu na madrai me yagona kei na waini me nona dra. Ia a se tu vinaka sara tu ga na yago i Jisu ena gauna a solia kina na madrai vei ratou na yapositolo. Vakacava eratou a kania dina na lewena qai gunuva nona dra? Sega, baleta ni sa na wiliki qori me veikanikani qai beci tale ga kina na lawa ni Kalou. (Vakatekivu 9:3, 4; Vunau ni Soro 17:10) Me vaka e volai tu ena Luke 22:20, a kaya o Jisu: “Na bilo qo e vakaibalebaletaka na veiyalayalati vou e vakadeitaki ena noqu dra, ena vakadavei ena vukumudou.” Kena ibalebale ya ni sa vuki dina na bilo me “veiyalayalati vou”? E sega ni rawa, baleta na veiyalayalati e dua na ka e sega ni rawa nida raica se tara.
O koya gona, erau ivakatakarakara ga na madrai kei na waini. Na madrai e vakatakarakarataka na yago uasivi i Karisito. A vakayagataka o Jisu na madrai a vo mai na Kanavata ni Lakosivia. A sega ni vakaleveni se vakaisi na madrai. (Lako Yani 12:8) E cavuti vakalevu ena iVolatabu na leveni me vakatakarakarataka na ivalavala ca. O koya gona, na madrai e sega ni vakaleveni e vakatakarakarataka na yago uasivi i Jisu a solia me isoro. A uasivi na yagona baleta ni sega ni takavi koya na ivalavala ca.
Na waini damudamu e vakatakarakarataka na dra i Jisu. Na dra qori e ivakadei ni veiyalayalati vou. E kaya o Jisu ni a vakadavei na nona dra “me vosoti kina na ivalavala ca.” E rawa kina vua na Kalou me wiliki ira eso mera yalododonu, ra qai okati ena veiyalayalati vou. (Iperiu 9:14; 10:16, 17) Ena vuku ni veiyalayalati qo e rawa kina mera lai bula i lomalagi e 144,000 na lotu vaKarisito yalodina. Era na veiqaravi vakatui e kea, era na veiqaravi tale ga vakabete me vakalougatataki kina na kawatamata kece.
O cei e dodonu me vakayagataka na madrai kei na waini ena iVakananumi? O ira ga era okati ena veiyalayalati vou, oya o ira era nuitaka na bula i lomalagi. E vakadeitaka vei ira na yalo tabu ni Kalou nira sa digitaki mera lai tui vata kei Karisito mai lomalagi. (Roma 8:16) Era okati tale ga ena veiyalayalati ni Matanitu kei Jisu.
Vakacava o ira e nodra inuinui na bula tawamudu ena Parataisi e vuravura? Era muria tale ga na ivakaro i Jisu ra qai dau vakananuma na iVakayakavi ni Turaga, ia era tiko ena veidokai ni veisoliyaki na madrai kei na waini, era sega ni vakayagataka. E dau nodra ivalavala na iVakadinadina i Jiova mera vakananuma na iVakayakavi ni Turaga e veiyabaki, ena ika14 ni Naisani ni sa dromu na siga. Ena gauna qo era le vica ga na udolu era nuitaka na bula i lomalagi, ia na iVakananumi e soqo bibi vei ira na lotu vaKarisito kece. Na vuna, baleta ni gauna vinaka mera vakananuma kina nodrau loloma levu na Kalou o Jiova kei na Luvena o Jisu Karisito.


text:
IVAKASALA INA VUVALE | VAKAWATI
Sagai me Wali na Duidui
ITUVAKI DREDRE
O dau taleitaka na qito, ia o watimu e vinakata me dau wilivola. O maqosa, o dau tuvatuvanaki matau tale ga, ia o watimu e sega soti. O taleitaka na veimaliwai, e vinaka cake vei watimu me tu taudua.
O tukuna lo ga: ‘Keirau sega ni dau duavata! Cava keirau sega ni siqema kina qo ni keirau se veibuku tiko?’
O sa rairai siqema vakalailai. De dua ena gauna qori o dau vakalaiva tu ga, ia ena yaga sara ena nomu vakawati. Ena vukei iko na ulutaga qo mo cakava qori. Dikeva mada eso na duidui e rawa ni dau yaco.
KA MO KILA
So na duidui e bibi me kauaitaki. Na inaki levu ni veibuku me rau kila na veitau na veika erau duavata kina. Nira raica gona e levu na veitau ni tiko e levu na duidui nira se veibuku, sa ra tinia koso ga nodra veikilai de ra qai veivutunitaka nodra bula vakawati baleta ni sega ni yavutaki ena dina. Ia vakacava na duidui lalai e sega ni bibi sara—na kena e dau kune ga ena bula vakawati?
Ena tiko ga na duidui. Ena kune gona na duidui vei rau na veiwatini ena so na gauna, qo eso na kena ivakaraitaki:
Veika e dau taleitaki. E kaya e dua na marama vakawati o Anna *: “Au sega ni dau taleitaka vakalevu na cakava na ka e tautuba, ia na vanua e susu kina o watiqu era dau kaba ulunivanua e robota tu na ucacevata, ra dau taubaletaka tale ga na veikau me vica na siga.”
iVakarau ni bula. E kaya o Peni, e dua na tagane vakawati: “E rawa ni yadra tu vakabogilevu o watiqu, qai dau yadra tale vakamataka ena lima, ia au dau vinakata meu moce me vitu se walu na aua, ke sega au na cudrucudru.”
iValavala. De o dau galugalu, ia e sega o watimu. E kaya e dua na tagane vakawati o Tevita: “Niu tubu cake tiko, dau tu lo ga vei au na noqu leqa, ia o watiqu e susu ena vuvale e sega ni va qori.”
Rawa tale ga ni yaga na duidui. E kaya e dua na yalewa vakawati o Eleni: “Ena rairai donu tu na ka au dau vinakata, ia sega ni kena ibalebale me sa na donu tu ga.”
KA O RAWA NI CAKAVA
Dau veitokoni. E kaya e dua na tagane vakawati o Atama me baleti watina: “E sega ni dau taleitaka na qito o Keresi. Ia e dau tomani au ena so na qito, niu kaila mada ga ena gauna keirau sara qito tiko kina, e bau kaila tale tu ga o koya. E taleitaka na gade ina vanua era dau vakaraitaki kina na veimataqali droini. Au dau saga meu tomani koya, levu sara na gauna keirau vakayagataka vata ena vanua qori. Au dau saga meu kauai ena ka e taleitaka.”
Kua ni qiqo nomu rai. Ni duatani na rai nei watimu me baleta e dua na ka, e sega ni kena ibalebale ni cala. Qori na ka e raica e dua na tagane vakawati o Alex. “Au nanuma ni na yaga me muri ga e dua na sala, ia niu sa vakawati, au raica ni rawa ni muri e levu na sala me caka kina e dua na ka, e tiko yadua tale ga na kedra yaga.”
Kua ni namaka vakasivia na ka. Ni tautauvata na ka drau taleitaka, sega ni kena ibalebale qori ni drau sa tautauvata ena ka kece. Mo kua ni kaya ni a cala nomu vakawati ena vuku ga ni so na duidui lalai e sa qai laurai. E kaya na ivola The Case Against Divorce: “Levu era qai vakaiulubaletaka, ‘Au mataboko ena levu ni noqu dodomo.’ Ia na veisiga drau marautaka vata, e vakaraitaka ni drau rawa ni veilomani, ke tiko mada ga eso na duidui.” Tovolea moni “dau yalorawarawa, . . . ke dua e didivaka e dua na ka vua e dua tale.”
Tovolea mada qo: Vola na ka o taleitaka se o domona baleti watimu. Vola na ka drau taleitaka kei na kena drau duidui kina. De dua o na raica ni sega soti ni bibi na ka drau duidui kina. Ena yaga tale qori ena nomu dau raica na gauna mo vosoti koya kina se tokoni koya. E kaya e dua na tagane vakawati o Keni: “Au dau taleitaka nona veisau o watiqu me baleti au, au kila ni marau tale ga niu cakava qori vua. Kevaka mada ga au vakuai au ena dua na ka, ni marau o koya, au na marau tale ga.”
^ para. 10 So na yaca ena ulutaga qo sa veisau.
VULICA ESO TALE NA KA
YADRA!
Sala me Wali Kina na Duidui
Va na sala e rawa ni vukei iko kei watimu mo drau kua ni dau veiba, mo drau walia vata ga na leqa.


text:
Vakacava Ke Rau Veisere na Noqu iTubutubu?
Ka o rawa ni cakava
Veivosakitaka na ka o nanuma. Saga me rau kila na nomu itubutubu ni o rarawataka dina na nodrau veisere. De dua erau na rawa ni vakamacalataka na ituvaki qo mo kua kina nuiqawaqawa.
Ke rau sega ni rawa ni vakacegui iko, vakacava mo talaucaka na lomamu vua e dua nomu itokani matua.—Vosa Vakaibalebale 17:17.
Kena ikuri, e tu vakarau tale ga ni vakatudaliga na Tamada Vakalomalagi e ‘
Daurogo masu.’ (Same 65:2) Koya gona talaucaka vua na lomamu ni “
kauaitaki kemuni o koya.”—1 Pita 5:7.
Ka mo kua ni cakava
Kua ni katona na ca. E kaya o Daniel,
a veisere na nona itubutubu ni se qai yabaki vitu, “erau sega ni veinanumi na noqu i itubutubu,
rau sega ni bau vakasamataka na revurevu ni nodrau vakatulewa vei keitou na gone.”
Na cava e rawa ni yaco vei Daniel ke kubuta lo tiko nona cudru kei na nona cata na ka rau cakava nona itubutubu?—iDusidusi: Wilika Vosa Vakaibalebale 29:22.
Na cava me saga kina o Daniel me vosoti rau na nona itubutubu ena vakatulewa rau cakava?—iDusidusi: Wilika Efeso 4:31, 32.
Kua ni cakava na ka mo vakaleqai iko kina. E nanuma lesu o Denny: “
Au rarawa qai lomabibi na gauna rau veisere kina na noqu itubutubu, au vakila na dredre e koronivuli yaco sara meu lutu ena veitarogi ena dua na yabaki.
Oti ya ... au sa qai nodra daunivakaIasalasa na lewenikalasi qai dau vakatubu veivala e koronivuli.”
Cava o nanuma me baleti Denny, nona saga me dauvakalasalasa kei na nona dau vakatubu veivala?
Ena vukei Denny vakacava na ivakavuvuli e tiko ena Kalatia 6:7 me kua ni cakava na ka ena vakaleqai koya?
Na rarawa e dau taura na gauna me seavu kina. Ni sa vinaka tale na kemu ituvaki, sa na sega ni tale ni o vakila na rarawa qori.


text:
RA TAROGA NA ITABAGONE
Au na Muria na Lawa Rau Biuta na Noqu iTubutubu?
O na rairai kilai ira na itabagone oni tabavata era dau lako ena bogi, era lewa ga na isulu era dara, era lako vata kei na nodra itokani ena gauna kei na vanua ga era vinakata. De dua era sa rui osooso na itubutubu mera kauaitaka na ka era cakava na luvedra.
E vakaraitaka na iVolatabu ni mataqali veisusu va qo ena sega ni tini vinaka. (Vosa Vakaibalebale 29:15) Dua na vuna levu e batabata kina na loloma ena vuravura qo, oya nira dau nanumi ira ga, e levu gona era susu ena vuvale era sega ni kauaitaki.
Mo kua ni vuvutaki ira na itabagone era lewai ira tu ga. Saga mo raica ni ivakaraitaki ni loloma kei na veikauaitaki na lawa rau biuta na nomu itubutubu. Ni rau dau yalana vei iko eso na ka, erau sa vakatotomuria tiko na Kalou o Jiova, ni tukuna vei ira na nona tamata:
“Au na vakavulici iko ka vakatakila vei iko na sala mo lako kina: ka’u na rai tiko vei iko ka tuberi iko.”
—Same 32:8.


text:
RA TAROGA NA ITABAGONE
Vakacava ke ra Talanoataki au Eso?
Kilakila Mada
Vuna e ca kina
iTukutuku ca, e dredre mo tarova
iTukutuku vinaka, me kua ni rawai iko
Vuna e ca kina
Eso na veitalanoa e ca, oya me tukuni na ka lasutaki me vakacacani kina na kemu irogorogo. Ke sega mada ga ni veivakaleqai na veika e tukuni, ena rawa ga ni mositi iko ni kaseti iko e dua drau dau veivolekati!
E kaya o Ashley, sa yabaki 18: “Au rogoca ni dua noqu itokani e kaseti au, e kaya niu sega ni dau veikauaitaki. E mositi au sara ga! Au sega ni kila se cava e kaya kina qori.”
Ka dina: Ke drau veitokani voleka kei koya e talanoataki iko se sega, eda rarawa nira kaseti keda eso.
iTukutuku ca, e dredre mo tarova
E tiko eso na vuna era talanoataki keda kina eso, raica mada qo:
Eda dau kauai. Eda dau taleitaka meda veimaliwai. Koya gona e dau kena ivakarau ga meda veitalanoa se da talanoataka e dua. E uqeti keda na iVolatabu meda “kauaitaka” tale ga na ka e baleti ira eso.
E kaya o Bianca, e dua na goneyalewa yabaki 20: “E dau kamikamica sara ga meda talanoataki ira eso tale!”
E kaya o Katie, e dua na goneyalewa yabaki 14: “Meu kaya vakadodonu, au dau taleitaka meu kila na ka e cakava tiko e dua, au qai veitalanoataka. Au sega ni kila na vuna, au taleitaka ga.”
Vucesa. Ena gauna vakaivolatabu, eso e dau ‘nodra ivakarau mera vakamacalataka se rogoca eso na ka vou.’ (Cakacaka 17:21) E dina tale ga qori nikua!
E kaya o Joana, e yabaki 18: “So na gauna ni sega na italanoa, e levu era bulia ga na nodra italanoa.”
Yalolailai. Sa rauta me vakasalataki keda na iVolatabu meda kua ni vakatauvatani keda kei na so tale. (Kalatia 6:4) Ka ni rarawa nira dau kakase eso me seavu kina na nodra yalolailai.
E kaya o Fili, e dua na cauravou sa yabaki 22: “Na ka e cakava na daukakase ena tukuni koya ga. E vuvutaki koya e kaseta tiko. E talanoataka na veika lasutaki me baleta e dua me lomavinaka kina. E nanuma kina ni vinaka o koya.”
Ka dina: O taleitaka se sega, e dau noda ivakarau ga meda talanoataka eso tale, wili kina o iko.
iTukutuku vinaka, me kua ni rawai iko
De dua ena dredre mo tarova na ka kece e talanoataki me baleti iko, ia o na rawa ni digia na ka mo cakava. Ke o kila nira talanoataki iko tiko e levu, e rua na ka mo cakava.
KENA IMATAI: Kua ni kauaitaka. Ena levu na gauna, na kena iwali vinaka ga mo kua ni kauaitaka, oya ke sega ni yaga na ka e tukuni. Muria na ivakasala vakaivolatabu qo: “Mo kua ni cudru totolo.”
E kaya o Elise, sa yabaki 18: “Era veitalanoataka eso niu veivosaki tiko kei na dua na cauravou, keirau se sega mada ga ni sota! Au dredre sara ga niu rogoca na itukutuku qori, au sega ni kauaitaka.”
E kaya o Allison, sa yabaki 21: “Nomu iyaragi vinaka duadua ni vinaka na kemu irogorogo. Ke dua na italanoa ca e tukuni me baleti iko, era na sega ni vakabauta e levu baleta ni vinaka tiko na kemu irogorogo. Na ka dina me baleti iko e yaga sara.”
iVukevuke: Vola (1) na ka e tukuni me baleti iko kei na (2) e vakacava na ivakarau ni lomamu ni o rogoca. Ni ‘tu lo ga e lomamu na ka o via tukuna,’ ena rawarawa mo guilecava.
KENA IKARUA: Lai vosa vua e kaseti iko. Ena so na ituvaki, e ca sara ga na ka e tukuni, o nanuma kina mo lai raici koya e kaseti iko.
E kaya o Elise: “Ke o lai raici koya e tekivuna na kakase, ena kila kina ni ka e tukuna ena lai rogoca o koya e kaseti. Rawa tale ga ni drau veivakameautaki se veivosakitaka na leqa e yaco.”
Ni bera ni o lai raici koya e kaseti iko, vakasamataka mada eso na ivakavuvuli vakaivolatabu qo qai tarogi iko ena taro qori.
“O koya e tukuna na ka ni bera ni rogoca, e lialia.” (Vosa Vakaibalebale 18:13) ‘Vakacava e dina na itukutuku qo? E dina na veika e tukuni vei au, se tauri cala?’
“Me totolo ni vakarorogo na tamata yadua, me berabera ni vosa, me berabera ni cudru.” (Jemesa 1:19) ‘E gauna vinaka qo meu lai raici koya e kaseti au? E donu na inaki ni noqu via lai raici koya? Se vinaka meu lai raici koya ena dua tale na gauna ni sa oti na noqu cudru?’
“Na ka kece dou vinakata mera cakava vei kemudou na tamata, dou cakava tale ga vei ira.” (Maciu 7:12) ‘Keu tu ena kena ituvaki, na cava au vinakata me caka? Na vanua cava au na vinakata me keirau veitalanoataka kina na leqa qo? Na vosa kei na itovo cava e yaga ena ituvaki qo?’
iVukevuke: Vola rawa na veika o nanuma mo kaya, ni bera ni o lai raici koya e kaseti iko. Waraka me oti e dua se rua na macawa, wilika tale na veika o sa vola qai raica ke o via veisautaka eso na ka. Veivosakitaka tale ga kei rau na nomu itubutubu se dua nomu itokani matua na ka o navuca, qai kerea nodratou ivakasala.
Ka dina: Levu na ka ena noda bula eda sega ni lewa rawa, e vakatale ga kina na kakase. Ia sega ni kena ibalebale me lewai iko!


text:
OQO na nona cau vakayalo ena veimacawa o Lekima Lawenitoakula, na turaga ni Narewa, Rakiraki mai Ra, ka ciwa na yabaki na nona tu voli mai Isireli ka laki vulica mai na vosa vaka Jiu kei na nodra i tovo ni bula.
Ni wiliwili sara yani.
Aisea 2: 3
Ni na lako yani mai Saioni na i vunau kei na Vosa i Jiova mai Jerusalemi.
For out of Zion shall go forth the Law and the word of the Lord from Jerusalem.
Ki Mitzin Tetzei Tora -Udivar- Adonai mi Jerusalem.
Luke 4: 18
Sa tu vei au na yalo i Jiova, ni sa lumuti au ko koya me?u vunautaka na i tukutuku vinaka vei ira sa dravudravua; me?u vunautaka na sereki vei ira na bobula, kei na rai tale vei ira na mataboko, meu vakalalagataki ira era sa mavoa, meu vunautaka na yabaki vinaka I Jiova.
Emeni.
Ni sa bula vinaka tale mai na wekaqu lomani mai na loma ni noda yasana e 14 ni noda vanua ko Viti. Ni bula vinaka mai.
Sa ara na yadra.
Ni yabaki kecega eda sa lako sivita mai e sega ni dua e yabaki ca- era yabaki vinaka kecega; oi keda ga na tamata e vosa bibi, eda ca.
Oqo saraga na vakasama bibi au a bolei ira tiko kina na lewenivanua ko Ra ena i matai ni noqu veivakalotutaki (open air) ena ika 18 ni siga ni vula o Maji ena loma ni taoni o Vaileka, Rakiraki, Ra.
Ena vula rua sa oti, sa waluvu tikoga kina na vanua o Rakiraki ka vakauasivi na loma ni taoni o Vaileka,
Ena so a gauna e dau yaco sara tikoga na waluvu ni sigalevu tutu.
E levu saraga na vakasama bibi au sa dau rogoca tiko ni ra sa tukuna tiko me vuni waluvu tiko ni taoni o Vaileka.
Esa dede saraga na gauna esa sega ni dau caka tiko kina na veivakalotutaki (open air) esa rauta beka ni dua na yabaki na kena sega ni caka tiko.
Me yacova tiko mai oqo, esa caka oti e walu na porokaramu oqo mai na 18 ni Maji kina 8 ni Me.
au sa veivakataudeitaki tikoga vei ira na lewenivanua o Ra m era na vakadeitaka tikoga na nodra bula ni vakabauta na Kalou levu oqo ko Jiova.
Ena kena vakadewataki tiko mai na Vosa ni Kalou ena loma ni ?open air? qo, e sa rawa ni raici sara kina e levu na veisau.
Edau kacivaki na i tukutuku ni draki, e sa lutu ga na yacai Rakiraki.
Vei keda kece sara na i talai ni Kalou mai na veiyasai Viti, me da kakua ni guce ena kena vakadewataki tiko na Vosa ni Kalou.
E vakasaqara tiko oqo ko vuravura me dua na i wali ni leqa, qai sega ni kunea rawa.
Au sa via vakadeitaka tikoga vei keda ni sai wali ga ni leqa duadua, sai koya na kena dau vunautaki tikoga vakadodonu sara na Vosa ni Kalou.
E kaya tiko o Paula vei Timoci ena II Timoci 4: 1-5 Ni sa i wali ga ni leqa vinaka duadua ni dua na vanua sai koya me vunautaki na vosa; i) mo vunautaka na Vosa
ii) mo tukuna na ka e ca; kakua ni vunitaka.
iii) mo vunauci ira na cala. Kua ni rerevaki ira.
iv) mo ia tikoga na veivakaroti, kakua ni cegu ena dua na gauna.
v) mo qai vosota vakalevu sara, baleta ni na levu saraga na kemu keca e na veigauna kece ko na vunautaka tiko kina na Vosa ni Kalou.
Ni da sa na sogota na gusuda ena kena vakadewataki tiko na Vosa ni kalou ena qai vosa mai na cagilaba, ena qai vosa mai na uneune, ena qai vosa mai na waluvu, se na covulaca, ka na babasika talega maie levu na veika dredre.
Ena qai kuri tale yani.
Na vosa vaka Iperiu me da na vulica:
i) deep- amok
ii) enough- maspik
iii) cheap- bezol
iv) expensive- beyoker
Na Christian Friends of Israel Mobile Healing ena 9204915/ 9490439.
Au sa veisureti tiko ena ?open air? na siga Vakarauwai oqo 10. Jione ka na tekiu tiko ena sigalevu ena 12.30 me yacova na 2.30 ena yakavi.
Ni gole yani vakalewe levu, mo ni rogoca na vosa ni Kalou.Home | Top
"This will be a great advantage for locals living overseas, particularly our readers who are soldiers and Fijians serving in the British Army," Mr Ravula said.
"I am delighted with it, it's a major project and it is a major achievement for the newspaper and greater service to our readers offshore," The Fiji Times publisher Hank Arts said. "I think the people will love it," he said.The Fiji Times editor-in-chief Fred Wesley voiced similar sentiments and added uploading the vernacular newspaper online was part of The Fiji Times' service to its readers.
"We hope this site will assist our readers in terms of helping them understand and value the iTaukei language, culture and traditions," Mr Wesley said.


text:
iVukevuke ni Vuli iVolatabu
Na ivukevuke kei na iwalewale qo ena vukei iko me yaga qai marautaki nomu vulica na iVolatabu.
ITUKUTUKU VINAKA MAI VUA NA KALOU!
E Tiko na Yaca ni Kalou?
E levu na kena icavuti na Kalou me vaka, o koya e Kaukaua Duadua, Dauveibuli, kei na Turaga. Ia e volai na yaca ni Kalou ena sivia ni 7,000 na vanua ena iVolatabu.
ITUKUTUKU VINAKA MAI VUA NA KALOU!
E Tiko na Yaca ni Kalou?
E levu na kena icavuti na Kalou me vaka, o koya e Kaukaua Duadua, Dauveibuli, kei na Turaga. Ia e volai na yaca ni Kalou ena sivia ni 7,000 na vanua ena iVolatabu.
Vuli iVolatabu kei na Dua
Vuna mo Vulica Kina na iVolatabu
Na iVolatabu e sa vakacegui ira e milioni e veiyasa i vuravura ena veika era dau lomatarotarotaka tu me baleta na bula. O via vakacegui tale ga ena nomu lomatarotaro?
Na Cava e Dau Caka ena Vuli iVolatabu?
Ena veiyasa i vuravura, era kilai na iVakadinadina i Jiova nira veivakavulici wale ena iVolatabu. Raica na kena icakacaka.
Kerea Mo Vuli iVolatabu
Rawa ni o vulica wale na iVolatabu ena gauna kei na vanua e ganiti iko.
Vakayagataka Neimami iVukevuke ni Vuli iVolatabu
Ka e Vulici ena Vidio
iDusidusi ni Vuli
iVola ni Vuli
Vulici ena Neimami Soqoni
Soqoni vaKarisito ni iVakadinadina i Jiova
Raica na vanua keimami soqoni kina kei na ivakarau ni neimami sokalou.
Na Cava e Caka ena Vale ni Soqoni?
Raica mada.
Eso Tale na iVukevuke
JW Library
Wilika, vulica tale ga na iVolatabu na Vakadewa ni Vuravura Vou. Veidutaitaka kei na vica tale na vakadewa ni iVolatabu.
Laibri ena Internet
Vakekeli ena so na ulutaga vakaivolatabu ni o vakayagataka na nodra ivola na iVakadinadina i Jiova ena internet.


text:
Vakawabokotaki ira na vakarusai vuravura tiko (18)
11 E solia vei au e dua na gasau e vaka na ititoko+ qai kaya: “Tucake, vakarautaka na rumu tabu kece ena valenisoro ni Kalou, na icabocabonisoro, kei ira na sokalou tiko kina.2 Ia mo biuta tu na rara ni vale e taudaku ni rumu tabu ena valenisoro, kua ni vakarautaka ni sa soli vei ira na lewe ni veimatanitu, era na butuka na koro tabu+ me 42 na vula.+3 Au na tala e rua na noqu ivakadinadina me rau parofisai ena isulutaga me 1,260 na siga.”4 O rau qo erau vakaibalebaletaka na rua na vuniolive+ kei na rua na itutu ni cina+ e tu ena mata ni Turaga kei vuravura.+5 Ke dua e via vakaleqai rau, ena caudre mai gusudrau na yameyame me yameci ira na kedrau meca, ke dua e via vakaleqai rau, qo na iwalewale me na vakamatei kina.6 E tu vei rau na kaukaua me rau sogota na lomalagi+ me kua sara ga ni tau na uca+ ena gauna rau parofisai tiko kina, me rau vukica na wai me dra,+ me rau yaviti vuravura tale ga ena veimataqali mate ca ena kena levu erau vinakata.7 Ni rau vunau oti, ena qai mai vala kei rau na manumanu kila e cabe mai na qara sega ni vakabotona, ena vakamalumalumutaki rau, qai vakamatei rau.+8 Ena qai tu na yagodrau mate ena gaunisala levu ni koro levu, e vakatakarakarataki Sotoma kei Ijipita, na vanua e vakamatei tale ga kina ena kau na nodrau Turaga.9 Era na qai mai sarava na yagodrau me tolu veimama na siga+ o ira mai na veimatatamata, veiyavusa, duivosavosa, kei na veimatanitu, era na sega ni vakadavora na yagodrau ena ibulubulu.10 Era na marau ra qai malaude na tiko e vuravura, era na soli iloloma, ni o rau na parofita qo erau dau vakararawataki ira na tiko e vuravura.11 Ni oti e tolu veimama na siga, e curumi rau na igu ni bula e solia na Kalou,+ erau qai tucake, dua na ka na nodra rere na raici rau.12 Erau qai rogoca e dua na domolevu mai lomalagi ni kaya: “Lako cake mai ke.” Erau mani lako cake i lomalagi ina o, ra qai raici rau na kedrau meca.13 E qai yaco e dua na uneune levu ena aua ya, e bale sara ga e dua na ikatini ni koro, era mate kina e le 7,000, era rere na kena vo ra qai vakalagilagia na Kalou ni lomalagi.14 Sa oti na ikarua ni ka rarawa.+ Raica! Sa voleka sara mai na kena ikatolu.15 E uvuca na nona biukila na ikavitu ni agilosi.+ E qai rogo levu mai lomalagi eso na domo, era kaya: “Na matanitu kei vuravura sa mai Matanitu ni noda Turaga+ kei na nona Karisito,+ ena veiliutaki vakatui me tawamudu.”+16 Era qai tekicuva na 24 na qase+ era dabe tiko ena nodra idabedabe vakaturaga ena mata ni Kalou mera qaravi koya,17 era kaya: “Keimami vakavinavinaka vei kemuni, Jiova* na Kalou, oni Kaukaua Duadua, oni bula tiko qo,+ oni bula tale ga e liu, ni oni sa vakayagataka na nomuni kaukaua levu moni tekivu veiliutaki vakatui.+18 Ia era cudru vakalevu na veimatanitu, oni qai vakaraitaka na nomuni cudru, sa kena gauna tale ga mera lewai kina na mate, mera qai vakaicovitaki+ na nomuni dauveiqaravi o ira na parofita,+ o ira na yalosavasava, kei ira na rerevaka na yacamuni, o ira na vetaira kei ira na vetaicake, moni vakawabokotaki ira tale ga na vakarusai vuravura tiko.”+19 E qai tadola na rumu tabu ni valenisoro ni Kalou e lomalagi, e laurai tale ga na kato ni nona veiyalayalati ena rumu tabu ni valenisoro.+ E veitibiyaki na liva, e rogo mai eso na domo, e vavadugudugu na kurukuru, e uneune, e qai tataqeraqera na ucaqereqere lelevu.


text:
IVAKASALA INA VUVALE | VEIWATINI
Veivolekati kei na Dua e Sega ni Watimu
ITUVAKI DREDRE
E dua na nomu itokani tagane* e sega ni watimu e kilai iko vinaka drau qai dau veitalanoataka na ka kece. De dua ena kasami o watimu ke rogoca na ka drau veitalanoataka, ia o tukuna, ‘Sega keirau veitokani ga.’
Kena irairai ni sa sivia tale nomudrau veivolekati qai vinakati mo cakava kina e dua na ka. Ia ena vinaka mo vakasamataka mada se a tekivu vakacava na veitokani qori.
* Na ivakavuvuli ena ulutaga qo e baleti ira na tagane kei na yalewa vakawati.
VUNA E YACO KINA
Vakacegui. Ke da tagane eda dau marau ke dua na yalewa e kauaitaki keda, e va tale ga qori vei ira na yalewa. Qori eda nanuma kina nida taleitaki. Ni oti e vica na yabaki nomu vakawati, o na rairai qara ivakasala vua e dua e sega ni watimu. Ia e dua na ka bibi mo kila tiko: E rawa ni tini ena leqa ke o vakalaiva e dua e sega ni watimu me vakacegui iko. Ke malele na yalomu vua e dua e sega ni watimu o sa na sega ni veivolekati kei watimu. E rawa ni tukuni ni o sa bureitaka tiko vei watimu na veikauaitaki e dodonu me caka ga vua.
• Tarogi iko mada, ‘Na cava eso na leqa sa walia o noqu itokani e dodonu me keirau walia ga vakaveiwatini?’
Sega ni wali na leqa. E vakamatatataki ena iVolatabu nira na “rarawa” o ira era vakawati. (1 Korinica 7:28) Kena ivakaraitaki, de dua ena so na gauna o nanuma ni o vakawaleni se sega ni kauaitaki iko o watimu, se o na cudruvaka tiko ga e dua na nomudrau veileqaleqati. O rarawataka beka ni sega ni via veivosakitaka kei iko o watimu na leqa qori, o qai via talaucaka nomu leqa vua e dua tale. Era tukuna na kenadau, na kena sega ni dauveivosakitaki na leqa ena sega ni marautaki kina na vakawati, se tini ena veisere.
• Tarogi iko mada, ‘Na cava mada e leqa ena noqu bula vakawati au lai galeleta kina e dua e sega ni watiqu?’
KA O RAWA NI CAKAVA
Kila na leqa. E kaya na iVolatabu: “Me mokota li e dua na tagane na buka waqa ki lomaserena, ka sega ni kama kina na nonai sulu?” (Vosa Vakaibalebale 6:27) Se da rawa ni kaya ke o galeleta e dua e sega ni watimu ena tini ena leqa. (Jemesa 1:
Kua ni vakacalai. Ni drau sa veivolekati kei na dua e sega ni watimu o na rairai veinanuyaka se na vakacava mada ke o vakawatitaki koya. E sega ni vinaka qori baleta ni o sa vaqoroqoroi nomu itokani ni vinaka cake vei watimu! Nanuma tale ga ni marau o vakila ni o galeleti nomu itokani qori e tautauvata sara ga kei na imatai ni gauna drau se qai veivinakati kina kei watimu.
Yalana. E levu era dau biuta na alamu ena nodra motoka se vale me kua kina ni butakoci. E via va sara ga qori na ka mo cakava mo taqomaka kina nomu vakawati. E kaya na iVolatabu, “Mo vakatawa vakavinaka sara na yalomu.” (Vosa Vakaibalebale 4:23) O na cakava vakacava qori? Qo eso na kena ivakaraitaki:
O rawa ni biuta na itaba kei watimu ena nomu vanua ni cakacaka mo vakaraitaka kina ni o sa vakawati.
—iVakavuvuli vakaivolatabu: Vakatekivu 2:24.
Vakatulewataka sara ga qo eso na ka mo cakava kei na ka mo kua ni cakava kei na dua e sega ni watimu. Kena ivakaraitaki, ena sega ni vinaka mo drau veivosakitaka kei na nomu itokani eso na leqa ena nomu bula vakawati, se mo ciqoma eso na veisureti ni suka na cakacaka.
Ke o kila ni drau sa veivolekati kei na dua e sega ni watimu, tagutuva na veikilai qori. Ke dredre, e vinaka mo taroga se cava na vuna e sega ni rawa kina. E vinaka cake mo yalana na veitokani qori me kua ni vakaleqa nomu vakawati.
—iVakavuvuli vakaivolatabu: Vosa Vakaibalebale 5: 18, 19.


text:
SERE 100
Meda Veikauaitaki
1. Jiova e dau veikauaitaki dina,
Sega ni vakaduiduitaka e dua.
Solia vei keda na uca na siga,
Da kana da mamau da marau.
Nida kauaitaki ira na leqa,
Eda ucui Jiova nida luvena.
Na yalovinaka ena qai sauma ga,
Nida yalololoma dina.
2. Da dau lecava tu na kena yaga
Ni nodra kauaitaki tu na leqa.
Ke da kauaitaka tamata kece ga,
O na wasea na veika yaga.
Litia, ni a kaya, ‘Curu mai vale.’
Ra na mai vakila, va’cegu dina.
Jiova e nanuma vakavinaka ga,
Ira muria nona loloma.
(Raica tale ga na Caka. 16:14, 15; Roma 12:13; 1 Tim. 3:2; Iper. 13:2; 1 Pita 4:9.)


text:
LESONI 5
Cakava Tiko ga na ka Dodonu o Samuela
Se gone sara o Samuela sa lai vakaitikotiko qai veiqaravi ena valeniveitavaki, na vanua e sokaloutaki kina o Jiova. O kila se lai tu vakacava ena valeniveitavaki o Samuela? Meda veivosakitaki Ana mada e liu, na tinai Samuela.
Dua na gauna balavu nona vinakata voli o Ana me vakaluveni, ia e sega ni rawa. A mani masu qai kerei Jiova me vukei koya. Ke dua na luvena tagane, a yalataka o Ana ni na kauti koya me lai vakaitikotiko qai veiqaravi ena valeniveitavaki. A sauma o Jiova nona masu, mani dua na luvena tagane qai vakayacana me o Samuela. Ni se qai yabaki tolu se va o Samuela, a kauti koya o Ana me lai veiqaravi ena valeniveitavaki ni Kalou me vaka ga e yalataka.
A bete levu tiko ena valeniveitavaki o Ilai, erau veiqaravi tale ga kina vakabete na luvena tagane. Nanuma tiko na valeniveitavaki e sokaloutaki kina na Kalou, e dodonu me caka kina na veika vinaka. Ia erau cakava na luvei Ilai na veika ca qai raica tu qori o Samuela. Vakacava e cakava tale ga na veika ca me vakataki rau na luvei Ilai?— Sega, e cakava tiko ga na ka dodonu o Samuela me vaka erau vakavulici koya kina nona itubutubu.
Na cava o nanuma me cakava o Ilai vei rau na luvena?— A dodonu me totogitaki rau, me vakacegui rau tale ga ena nodrau veiqaravi ena vale ni Kalou. Ni sega ni cakava ya o Ilai, a cudruvi ratou vakaveitamani o Jiova, e totogitaki ratou tale ga.
Ni moce toka ena dua na bogi o Samuela, e rogoca ni kacivi koya e dua: ‘Samuela!’ A cici vei Ilai, ia e kaya o Ilai: ‘Au sega ni kacivi iko.’ A yaco vakarua tale qori. Ena ikatolu ni gauna sa qai tukuna vei Samuela o Ilai, ke rogoca tale na domo, me tukuna: ‘Yalovinaka, ni vosa mai Jiova, au sa vakarorogo tu.’ Qori sara ga na ka e cakava o Samuela. A qai kaya vei Samuela o Jiova: ‘Tukuna vei Ilai niu na totogitaka nona vuvale ena veika ca eratou cakava.’ O nanuma ni rawarawa me lai tukuna qori o Samuela vei Ilai?— Sega. A rere tale ga o Samuela, ia e cakava na ka e tukuna vua o Jiova. A yaco dina na vosa i Jiova, e qai mate o Ilai kei rau na luvena.
E ivakaraitaki vinaka vei keda o Samuela. A raica nodra caka ca eso tale, ia e cakava na ka dodonu. Vakacava o iko? O na vakataki Samuela mo cakava tiko ga na ka dodonu? Ke o cakava qori, ena marau o Jiova kei rau nomu itubutubu.


text:
LESONI 13
Tu Vakarau o Timoci me Veivuke
Dua na cauravou e dau tu vakarau me veivuke o Timoci. A sikova e levu na vanua me vukei ira eso tale. Qori e vakainaki kina nona bula. O via rogoca na kena italanoa?—
Rau vakavulici Timoci me baleti Jiova o tinana kei buna
A susu o Timoci ena siti o Lisitira. Ni se gone, erau sa vakavulici koya na buna o Loi kei Unaisi na tinana ena veika me baleti Jiova. Ni tubucake tiko o Timoci, a vinakata tale ga me vukei ira eso tale mera kilai Jiova.
A se cauravou voli ga o Timoci ena gauna e sureti koya kina o Paula me veitomani ena vanua kece e lai vunau kina. A ciqoma na veisureti o Timoci, a tu vakarau me vukei ira eso tale.
Erau gole o Timoci kei Paula ina siti o Cesalonaika e Masitonia. Dua na vanua yawa me rau taubaletaka, erau na vodo waqa tale ga. Ni rau yaco i Masitonia, rau vukea sara e levu mera kilai Jiova. Ia era cudru eso ra qai via vakamavoataki rau. Qori na vuna erau biubiu kina o Paula kei Timoci me rau lai vunau ena so tale na vanua.
Oti e vica na vula, a kerei Timoci o Paula me lesu i Cesalonaika me lai raica se ra vakacava tiko na mataveitacini. Ena vinakati dina me yaloqaqa o Timoci me lesu ina siti rerevaki ya! A gole ga o Timoci ni nanumi ira na mataveitacini. A marau o Paula ni lesu yani o Timoci qai tukuna nira toso vinaka na mataveitacini e Cesalonaika!
E vica vata na yabaki nodrau cakacaka vata o Paula kei Timoci. A vola ena dua na gauna o Paula ni nuitaki Timoci ga me vukei ira na ivavakoso baleta e lomani Jiova kei ira na mataveitacini.
Vakacava o lomani ira eso tale qai vinakata mo vukei ira mera kilai Jiova?— Ke vaka kina, ena vakainaki nomu bula me vakataki Timoci, o na marautaka tale ga!


text:
8/27/2009
COMMODORE JOSAIA V. BAINIMARAMA
Prime Minister and Minister for Finance, National Planning, Public Service, People’s Charter for Change and Progress, Information, Sugar Industry, Indigenous and Multi-ethnic Affairs and Provincial Development
OFFICIAL OPENING OF THE NUKURUA/VATUKARASA ROAD
Nameka Village
TAILEVU
Wednesday 26th Aug 091000 Hours
SALUTATION
Ni tiko saka na Turaga na Vunivalu e Naivakacere;
Tiko talega na Vunivalu e Burerua ena Vanua Vakaturaga o Tai Vugalei;
Kemuni na Turaga kei Na Marama, kemuni na i Taba Gone, Kemuni na i Solisoli
Kei kemuni na noda Qase ni Lotu;
E tiko talega kei keda na Turaga Minisita ni Cakacaka kei na Veilakoyaki;
Turaga Na Talai Veivuke ena Wasewase e Loma, kei kemuni na Vakailesilesi Vakamatanitu.
INTRODUCTION
E ka dokai sara vei au meu vakayacora na veisureti meu mai tiko ena mataka e daidai ena kena mai dolavi ka vakamatanitutaki na gaunisala ni veilakoyaki vei kedatou eke.
Na noda mai sota e daidai e rawa tiko ena nona loloma levu soli wale na Tamada mai Lagi ka solia na bula vinaka vei keda kece meda mai vakadinadinataka na nona loloma vei keda nikua.
Au nanuma meu cavuta taumada na noqu vakavinavinaka levu sara ena Veiqaravi Vakaturaga Vakavanua ka mai vakayacori tiko ki na Matanitu kei keimami kece na kena i Vakalesilesi ena mataka nikua.
Vinaka saka vakalevu na veikauwaitaki kei na veinanumi.MATANITU
Na noqu Matanitu e taleva lesu tikoga na cakacaka taucoko ni veiqaravi kei na veivakatorocaketaki ka tu dina kina na gagadre, ia ka ra sega tu ni kauwaitaki ena loma ni dua na gauna balavu – me vaka sara ga oqo eke e Vatukarasa.
O ni sa na vakamuria vakamalua tiko na cakacaka levu ni veivakatorocaketaki sa qaravi tiko e Viti raraba ka sega ni dua e vakuwai kina.
Sa tekivu me tatadoladola na veigaunisala eso ena colo kei Navosa kei na vakavinakataki ni veigaunisala e Viti Levu, Vanua Levu kei na veiyatu yanuyanu mai Lomaiviti, Lau, Kadavu kei na yatu Yasawa.
Keitou sa raica tale tikoga na kena vakadrodroi na livaliva ki na noda veivanua eso kei na veikorokoro, ka caka tale tikoga na vakadidike veiganiti me baleta na veivanua ka dredre ni yacovi ira yani na livaliva.
Ena sala vata oqo, sa kauwai talega na Matanitu ena kena vakadrodroi na wainigunu ena veivanua ena noda veikorokoro lelevu kei na noda veikorokoro vakaviti/kei na koro vagalala (settlement).
VAGOLEI VAKADODONU NI DEVELOPMENT FUND
Keitou sa tovolea talega vakaukauwa sara ena gauna oqo na kena vagolei vakadodonu na i lavo ni veivakatorocaketaki vei kemuni na noda lewe ni vanua ka dau sega tu ga ni matata na kena vakayagataki ena veigauna sa oti.
Keitou sa mai raica talega vakatotolo oqo na i vakarau ni kena a dau vakasabusabutaki na vakayagataki lavo ni Matanitu ka dua na i wase levu era vagolei ki na veika e sega ni matata ka sega talega ni vakabetena.
NA I VAKARAU VOU
Na noqu Matanitu ka ra mai lesia ka vakaduria na Turaga Bale na Tui Vuda ni oti na bokoci na noda Yavu ni Vakavulewa e vakabibitaka na veika oqo:
Na kena gadrevi mera qarava vakadodonu na Vakailesilesi Vakamatanitu na nodra i tavi vei kemuni na noda lewe ni Vanua.
Me vakasavasavataki na noda Vanua mai na i vakarau ni cakacaka butobuto, na cakacaka vakailawaki, na veivaqumi na veidabuitaki ni cakacaka e qaravi kei na veivakaduiduitaki vakawatamata ka sega ni tovo vakalotu se vakarisito.
O ni sa na dau rogoca tiko na nodra vakasivoi eso mai na nodra i tutu kei na nodra tu vakawawa eso talega mai na nodra i lesilesi.
Na veika kece oqori e sega ni vakayacori vakailoa se vakaveitalia, e vakayacori me bula kina ko Viti raraba ka meda bula vinaka talega na lewe ni noda Vanua mai na dua na i vakarau makawa ka vesuka tu na noda bula kei na yaloda.
E vuqa talega era se laki vakadewataka voli ga vei ira na noda na nodra kau laivi se vakasivoi, ni sega ni dodonu, ia era sa lecava vakatotolo sara na i vosavosa vakaviti makawa ni kaya “Ni Lutu na Niu ena lutu ga ki vuna” se “Dui Seva Ga Na Bua ka Tea”.
NA GAUNISALA E VATUKARASA
Na gaunisala oqo e vakailavotaki mai na noqu Valenivolavola ena nodra dodoliga ka yalo vinaka na Lewe ni vanua Matanitu ko Jaina.
E sa vuqa talega na veivuke vakaoqo era sa solia oti mai ena kena vakatoroicaketaki ni noda vanua.
E vakaraitaka na Turaga Minista ni Cakacaka kei na Veilakoyaki ni sau vakailavo ni cakacaka oqo e tiko ena tolu na milioni ($3m).
Sa na dau raica tiko na Matanitu na kena qaravi na gaunisala ena kena i vakarau mai vei iratou na Tabana ni Matai kei na Idinia ni Matanitu.
NA VEIVEISAU E SO ENA LOMA NI MATANITU
Sa nakita tiko na Matanitu eso na veiveisau ena i vakarau ni Veiqaravi Vakawasewase vei iratou na Talai Veivuke ena i Wasewase e Va ni noda Vanua.
Oqo e vakayacori vakatabakidua me laveta ka keveta cake na i vakarau ni veiqaravi ka sa madra mai ena kena dau laveti cake na veivakatutu mai na noda vei Bose Vakoro, Bose ni Tikina, Bose ni Yasana kei na i Tuvatuva ni Matanitu.
Ena vuqa na gauna e sa kilai levu tu ena noda Viti ni Veimatabose oqo era Matabose ga ni “Kau Cake” ka ko ni sega tu ni kila na Lewe Ni Vanua se kau cake ki vei.
Na kena vakaukauwataki ni nodra i tutu na Commissioner ena dodonu me na walia vakadodonu sara ga na leqa ni tuvatuva eso ka dau kau cake mai, ka vakamatataka talega na vuna ena sega kina ni qaravi e dua na vakatutu.NA YAVU TU NI VEISAU – NA PEOPLE’S CHARTER
Na yavutu ni Veisau na People’s Charter e nona i naki levu duadua ga me vakadavora ena noda Vanua na i vakarau dodonu, kilikili, savasava ka rakorako ena noda liutaki na lewe i Viti.
E dusia na kena tababokoci na ca kei na i vakarau ni veiliutaki ka nanumi koya ga e dua me vaka sa yacova tu na noda Vanua.
Na nodra nanuma eso era mai veliutaki ka me tawa ga na nodra taga ka ra biuti keda tu meda qai qalo tu ka sega ni macala na vanua meda takasa kina.
Na Charter talega e vakatura vakadodonu na i Valavala Veiganiti ni nomuni qaravi na noda lewe ni Vanua ena Veivakatorocaketaki.
E nona i naki bibi talega na Charter me raica sara vakadodonu na noda kauwaitaki ka qaravi vakadodonu na Lewe ni Vanua e Viti ka yali kina vakadua na Veivakaduiduitaki vakawatamata, na veicati kei na veiqati ka da bula tu mai kina.
Oqo sara ga na veika e vakadredretaka tu na noda toso ki liu kei na noda rawa ka Vakamatanitu mai na i tutu vinaka eda sa tu kina ena veiliutaki vakamatanitu ni Oti na tu galala.
E dodonu meda rarawataka kece na lewe i Viti ni o ira sara ga e dodonu mera tokona na Charter era qai sega ni duavata kei keda. Baleta ni ra vinakata tiko me o ira ga mera liu ka vakaliuci ka me rawa ni ra taura tikoga na i yau ka dau sala vata kei na i tutu ka meda tiko vata ga ena butobuto.
Au gadreva meu tukuna eke ni Charter e “cakacaka vakayalo” ni gadrevi kina e sega walega na “Dina, na Dodonu kei na Savasava”, e uto kei na rai talega ena loma ni Mataivalu kei na nomuni Matanitu ka’u liutaka tiko e daidai.
Keitou na raica na kena buli e dua na Yavu ni Vakatulewa vou ka ganiti keda kece ka sa na curu kina na gagadre titobu ni Charter me baleti keda kece kei ira na noda kawa ena veisiga ni mataka.
VAKANUINUI VINAKA
Sa koto na noqu vakanuinui vinaka ni na mai yaga vei kedatou eke na gaunisala vou oqo, ka na sega walega ni vakarawarawataka na gaunisala ni veilakoyaki, ia ena vukea sara vakalevu na kena dewa na i voli kina makete, na nodra toso na gone ki koronivuli, kei na nodra dewa na tauvimate ki vale ni bula.
THANKS
Au taura na tiki ni gauna oqo meu vakavinakataka na Turaga Minisita ni Cakacaka kei ira na nona vakailesilesi dau ta sala ena nodratou cakacaka uasivi.
Vakavinavinaka talega vei kemudou na lewe ni nodatou Vanua Vakaturaga ena veitokoni.
Kei na liga loloma ni Matanitu levu ko Jaina kei ira na lewena.OPEN
Sa noqu i tavi dokai meu dolava na gaunisala oqo na Nukurua/Vatukarasa ka kerea na veivuke loloma ni noda Kalou me vukei keda vata ena siga e daidai.


text:
E Bula Tiko na Kalou?
Kena iSau VakaiVolatabu
Io, e tiko na ivakadinadina ena iVolatabu ni bula tiko na Kalou. Qo e uqeti keda meda vakabauta na Kalou, eda sega ni vakabauta na veika era tukuna na veimatalotu, ia nida vakayagataka noda “vakasama” kei na noda “yalomatua.” (Roma 12:1; 1 Joni 5:
Na vakasakiti ni kena tuvai vakamatau na noda vuravura e vakaraitaka ni tiko e dua e bulia. E kaya na iVolatabu: “E macala gona ni tiko o koya e tara na vale yadua, ia o koya e tara na ka kece ga na Kalou.” (Iperiu 3:4) E matata vinaka na tikina qori, ia e dredre mera vakabauta e levu era vuli vinaka. *
Nida tamata ga, e tiko vei keda na gagadre meda via kila na inaki ni bula, ena rawa ni tiko ga na gagadre qori ke sega ni saumi noda lomatarotaro. Qo na ka e vakatoka na iVolatabu me “bula vakayalo,” noda via kila na Kalou da qai via qaravi koya. (Maciu 5:3; Vakatakila 4:
11) Na bula vakayalo qo e sega wale ga ni vakaraitaka ni bula tiko na Kalou, e vakaraitaka tale ga ni Kalou dauloloma e vinakata me vakaceguya na noda gagadre qori. —Maciu 4:4.
E volai vakamatailalai na parofisai kece ena iVolatabu ena veisenitiuri sa oti qai yaco dina me vaka ga e tukuni. Na donu kei na matailalai ni itukutuku e parofisaitaki qori, e vakadeitaka ni vakavuna e dua e kaukaua sara.
—2 Pita 1: 21.
Era kila na dauvolaivolatabu na veika vakasaenisi, ni vakatauvatani kei na nodra itokani. Me kena ivakaraitaki, era vakabauta e levu ena gauna makawa ni tabea tiko na vuravura e dua na manumanu, me vaka na elefaniti, vuaka ni veikau, se na bulumakau. Ia e veibasai kei na ka e tukuna na iVolatabu, ni Kalou e “vakaliliga wale tu na vuravura.” (Jope 26:7) E vakamatatataka tale ga na iVolatabu ni noda vuravura e “mokimokiti.” (Aisea 40:22) Era vakabauta e levu ni veivuke ga ni Kalou era kila rawa kina na dauvolaivolatabu na itukutuku qori.
E sauma na iVolatabu e levu na taro dredre, na mataqali taro e rawa ni vakavuna me sega ni vakabauta kina e dua ni bula tiko na kalou, ni sega ni lomavakacegu ena isaunitaro e tukuni vua. Me kena ivakaraitaki: Ke dauloloma qai kaukaua duadua na Kalou, na cava ga e yaco tiko kina na rarawa kei na ca e vuravura? Na cava e tukuni kina ni dau vakavuna na ca o lotu?
—Taito 1: 16.
^ para. 4 Kena ivakaraitaki, a tukuna ena dua na gauna o Allan Sandage e dau dikeva na maliwalala: “E dredre meu vakabauta ni yaco vakacalaka na kena tuvai vakamatau na veika e maliwalala. E dua na ka e tuvai ira. Au sega ni vakamacalataka rawa nona tiko na Kalou, ia na Kalou ga ena rawa ni vakavuna na kena tu na ka kece qo.”
VULICA ESO TALE NA KA
Na Cava Mada e Kaya na iVolatabu?
Na Cava Mada e Kaya na iVolatabu me Baleta na Kalou?
E kauaitaki iko dina na Kalou? Vulica nona itovo kei na sala mo toro volekati koya kina.


text:
SERE 96
Vosa ni Kalou—iYau Talei
1. E dua na ivola sa levu na drauna,
Vu ni veivakacegui na marau.
Lewena e rui uasivi qai mana,
Yalataka na bula kei na rai.
Na iVolatabu sa ivola ni Kalou.
E uqeti ira na a vola,
Ira dina na lomani Jiova,
Yalona tabu tuberi ira.
2. Nona veibuli era a vola ga,
Nona igu buli na vuravura.
O rau na vuda bula rui totoka,
Parataisi rau vakayalia.
Ra a vola ni dua na agilosi,
Cata na Kalou ni veiliutaki.
Tamata vu ni nona mai rarawa,
O Jiova sa na vakarau qaqa.
3. Oqo dina na gauna meda reki:
Lewa o Jiova vuku i Luvena.
Matanitu meda na vunautaka,
Ka vinaka na mai va’rautaka.
Qo na irogo sereki nona iVola,
Nida kania sa vu ni bula.
Vuku ni tamata e uasivia,
Yaubula qori mo dauwilika.
(Raica tale ga na 2 Tim. 3:16; 2 Pita 1:21.)


text:
RA TAROGA NA ITABAGONE
Na Cava Meu Cakava Niu Tauvimate?—Wase 2
E duidui na mate.
Eso e laurai na kena ivakatakilakila e yagoda, eso tale e vakilai e lomada.
Eso na mate e oti totolo, eso tale e balavu qai mosimosi.
Eso e rawa ni wali se qaravi, eso tale e bibi, e rawa ni tinia ga o mate.
E levu na mate qori e tauvi ira na itabagone. O na wilika ena ulutaga qo na nodratou ivakaraitaki e va na itabagone eratou tauvimate. Ke o tauvimate tiko, ena rawa ni uqeti iko na nodratou ivakamacala.
GUÉNAELLE
ZACHARY
ANAÏS
JULIANA
GUÉNAELLE
E dredre sara ga meu ciqoma ni vakaiyalayala na ka au rawata. Au via cakava e levu na ka, ia ena vakatau qori ena kequ ituvaki ena dua na siga.
E tauvi au na mateniua (motor-neuromuscular disorder) e tarova na kena vakauitukutuku ina veitikiniyagoqu na noqu mona. Ena so na gauna e dau ninini se mate eso na tikiniyagoqu mai uluqu ina qeteqeteniyavaqu. E dredre meu cakava eso na cakacaka rawarawa, me vaka na veitosoyaki, vosa, wilivola, se kilai ira eso tale. Ni sa qai dredre tiko ga na noqu itosotoso, era dau mai masu vata kei au na qase ni ivavakoso au lewena. Au vakila sara ga na vakacegu.
Se mani veivakatovolei cava au sotava, au vakila ni dau tokoni au na Kalou o Jiova. Au sega ni vinakata me tarova na kequ mate na noqu qaravi koya mai vu ni lomaqu. Au vakaliuca mera vukei eso tale mera kila na ka e yalataka na iVolatabu me baleta na parataisi ena vakarautaka na Kalou o Jiova e vuravura, ena oti kina vakadua na rarawa.
Mo vakasamataka: Sala cava o na vakatotomuri Guénaelle kina mo dau veinanumi?
ZACHARY
Niu yabaki 16, e tauvi au na kenisa ni mona. Era kaya vei au na vuniwai ni sa vo ga vei au e walu na vula. Au vosota tiko na kequ mate me tekivu mai na gauna qori.
Na vanua e tiko kina na vuce ena noqu mona e vakavuna me mate na yasaqu imatau. Niu sega ni taubale rawa, ena dua me tiko vata kei au e vale me vukei au ena noqu veitosoyaki.
Na bi ni kequ mate e vakadredretaka meu vosa vakamatata. Niu se gone au dau taleitaka na vakasisisi e delaniwai, basketball, kei na volleyball. Niu iVakadinadina i Jiova, au dau gu ena cakacaka vakavunau. Vaka vei au, e levu era sega ni kila vinaka na kequ ituvaki, niu sa sega ni cakava rawa na ka au dau taleitaka.
E veivakayaloqaqataki na ka e tukuni ena Aisea 57:15, e vakadeitaka vei au ni dau tokoni ira na “yalolailai” na Kalou o Jiova qai kauaitaki au. E yalataka tale ga na Kalou o Jiova ena Aisea 35:6, niu na taubale tale au qai qaravi koya ena bula vinaka.
E dredre ena so na gauna meu vosota na kequ mate, ia au vakadeitaka ni tokoni au tiko ga o Jiova. Niu masu e tiko e dua meu vosa vua niu yalolailai, seu leqataka na noqu bula. E sega na ka me tawasei au mai na loloma i Jiova.
E vakacegu o Zachary ni sa yabaki 18, ni oti e rua na vula nona vakatarogi. E dei tu ga nona vakabauta me baleta na vosa ni yalayala ni Kalou me baleta na veivakaturi ena vuravura parataisi.
Mo vakasamataka: Me vakataki Zachary, e yaga vakacava na masu mo tiko ga kina ena loloma ni Kalou?
ANAÏS
Niu se gone dramidrami e tauvi au na mate ni mona, e vakavuna me malumalumu na yagoqu kece, vakabibi na yavaqu.
Nikua, au rawa ni taubale ga vakalekaleka niu vakaititoko, ia levu na gauna au vakayagataka na idabedabe qiqi. Dau tadre tale ga na noqu masela e vakadredretaka meu cakava eso na cakacaka rawarawa me vaka na volavola.
Io e sega ni rawarawa toka na noqu qaravi vakavuniwai. Vakavica ena loma ni macawa meu dau vakaukaua yago kei ira na kenadau. Niu se qai yabaki lima e caka vei au na imatai ni veisele levu, me yacova mai qo sa oti tale e tolu. E sega ni rawarawa vei au na iotioti ni rua na veisele, ni tolu na vula noqu biubiu tu mai vale.
Dua na ka nodratou veitokoni noqu vuvale. Ni keitou dau veidredrevaki, e vakaseavutaka noqu yalolailai. E dau kauaitaka o Na kei rau na taciqu me vinaka tu ga na kequ irairai. E ca sara ga vei au niu sega ni dara rawa na ivava titeqe. Au a saga meu dara niu se gone, oya niu dara e ligaqu au qai qasi wavoki e vale, dua na ka na kena lasa vei keitou!
Au saga me kua ni vakayalolailaitaki au na kequ mate. Au mani vulica eso tale na vosa. Sa dredre meu vakatokaua (surf) se vakasisisi ena ucacevata, ia au se rawa ni qalo. Niu iVakadinadina i Jiova, au taleitaka meu lako ena cakacaka vakavunau meu wasea na noqu vakabauta. E vaka mera vakarorogo vinaka e levu niu dau vosa vei ira.
Rau se vakavulica makawa vei au na noqu itubutubu, ni na lekaleka wale ga na kequ ituvaki. Tekivu mai na gauna qori, au saga me dei na noqu vakabauti Jiova kei na nona vosa ni yalayala me vakaotia na rarawa kece, wili kina na noqu. Qori e vakayaloqaqataki au meu toso tiko ga.
Mo vakasamataka: Me vakataki Anaïs, na cava o rawa ni cakava me kua ni ‘vakayalolailaitaki’ iko kina na kemu mate?
JULIANA
E tauvi au e dua na mate mosimosi ena rawa ni vakaleqa na utoqu, noqu yatevuso, kei na noqu dra. Ia qo sa vakaleqa tiko noqu ivi.
Niu se qai yabaki tini, e tauvi au na matenikuli na lupus, e mate mosi, au oca, e veiveisau na ivakarau ni lomaqu. Ena so na gauna, au nanuma ni sega na betequ.
Niu yabaki 13, e lako mai vale e dua na iVakadinadina. E wilika vei au na Aisea 41:10, e kaya kina o Jiova: “Mo kua ni rere niu tokoni iko . . . Au na tokoni iko ena ligaqu imatau daudina.” Au mani vulica na iVolatabu kei ira na iVakadinadina i Jiova. Me yacova mai nikua sa walu na yabaki noqu qarava na Kalou ena lomaqu taucoko, au vakadeitaka sara ga me kua ni lewai au na kequ mate. Au vakila ni solia vei au o Jiova na “kaukaua e uasivia na kaukaua ni tamata,” me donu tiko ga kina na noqu rai.
Mo vakasamataka: E uqeti iko vakacava na Aisea 41:10 me donu tiko ga nomu rai me vakataki Juliana?


text:
RA TAROGA NA ITABAGONE
Meu Tukuna Vakacava Noqu Rai ena Lawa Rau Biuta na Noqu iTubutubu?
Ka e vinakati: Na iwalewale vinaka ni veivosaki
E bibi na veivosaki mo
vukea kina eso mera kilai iko.
kila na vuna e sega ni vakadonui kina na ka o vinakata.
Io, ke o vinakata me laurai ni o sa matua, e bibi me laurai tale ga ena nomu ivosavosa na yalomatua. O na cakava vakacava qori?
Vulica mo dau lewai iko vinaka. Na veivosaki vinaka e vinakati kina na lewa matau. E kaya na Vosa Vakaibalebale 29:11: “
Na tamata yalowai e talaucaka kece na lomana, ia o koya e vuku e galu qai lewa vinaka.”
Kena ibalebale? Kua ni tagi, vosavosa, sogo katuba, se vakabutubutu wavoki. Na ivukivuki qori ena levu tale mai kina na lawa, ena sega ni levu na galala.
Saga mo kila nodrau rai na nomu itubutubu. Kena ivakaraitaki: Kaya mada ke rau sega ni vakadonuya na nomu itubutubu mo tiko ena dua na soqo. Kua ni veiba, o rawa ni kaya ga:
“Vakacava me keirau lako vata kei na dua e matua drau nuitaka?”
De dua rau na sega tiko ga ni vakadonuya. Ia ke o saga mo kila na ka erau kauai kina, ena rawarawa mo vakatura eso tale na ka e donu vei rau.
Saga me rau nuitaki iko nomu itubutubu. Vakasamataka mada e dua na turaga e dinau ena baqe. Ke dau sauma nona dinau eratou na nuitaki koya na baqe, ena rawa tale ga ni ratou solia vua na dinau ena dua tale na gauna.
E via va tale ga qori e vale. E dodonu mo talairawarawa vei rau na nomu itubutubu. Ke o vakamatauna mo beca nodrau lawa, kua ni kurabui ni rau na sega tale ni nuitaki iko.
Ia ke o dau saga mo talairawarawa ena ka lalai mada ga, erau na nuitaki iko na nomu itubutubu ena veigauna sa bera mai.


text:
ESA koto oqo era nai kuri ni itukutuku nei Peni Tabua Tamanivalu na turaga ni Naloto ka dau veivakananumi tiko vei keda ena veimacawa, ni wiliwili sara yani.
Ena macawa sa oti eda vakananumi kina ena veitaucici turaga ka ra sa cavuti taucoko tiko kina na yacadratou na makubui Rokomautu.
Ia, ena macawa qo esa tomana tale tiko o Peni Tabua me baleta na i tukutuku ni cici turaga.
?Ia o ratou na gone turaga eratou sa tuva tu mai Walu, me ratou cici mai, eratou sa dui qarauna tu na cagi,? e kaya o Tabua.
E tukuna o Tabua ni sa uvu na davui, ka ia na vakavakao, sa qai bale o Koyanaduna, ia na gau ni baravi o ya, sa yacana tiko ga nikua na ului Koyanaduna.
?Ni ra sa cici tiko, ka ia na vakavakao, sa vaka e vukataki na cici totolo nei Tuivanuakula; ka sa laki cegu sara vei ira na turaga kei na marama,? e kaya o Tabua.
E tomana o Tabua ni a cici sara mai ko Rovarovaivalu na tamana, ka roqota, ka reguca sara ka kaya na luvequ sa nomu na lagilagi nikua ka me sa cavuti tale na yacamu me o Kubunavanua, se Uqenavanua.
?Oti sa kaya sara o Rokomautu oqori na yacana me vaka na noqu vosa mana, ia mo lako sara Kubunavanua, lai vakatawa noqu bure o Naisanokonoko me sa nomu,? e kaya o Tabua.
E tukuna o Tabua ni bure levu nei Rokomautu e yacana ko Naisanokonoko ka tiko mai Verata ni a sa solia vei Tuivanuakula me nona ni a qaqa ena veitaucici turaga.
?Ia ni ratou sa qai yaco kece mai o ratou na qase vei koya, ka sa tukuni yani vei ratou kece, ni sa totolo o Tuivanuakula ka ra sa mai yaloca kina vei koya, ni sa rui gone lailai, ni ra sega ni vinakata me liutaki ira,? e kaya o Tabua.
E tomana o Tabua ni oti oya era sa qai vosavosa kina, ena vuku ni lewa i Rokomautu, era kaya, ?sobosobo? me sa mai liutaki keda na gone lailai oqo, a lewa ca sara o dou cakava na qase.
?Ia ni sa rogoca o Rokomautu na nodra vosa na makubuna, sa ka levu kina na nona cudru,? e kaya o Tabua.
E kuria na nona i talanoa o Tabua ni sa lomai Rokomautu me sa kilica tale na tabua ni nona vosa mana ka sa kaya, oqori na tabua, dou qai lewa ga e dua me liutaki kemudou, ia sa oti ga na noqu lewa, dou sa sega ni via muria.
?Ni sa vosa oti o Rokomautu, sa qai kaya sara mai o Matawalu vei Rokomautu, ?me sa neirau ga kei Tuivanuakula o Naisanokonoko ni keirau a cici vata no mai,? e kaya o Tabua.
Ia, a tomana tale na nona i talanoa o Tabua ni a tukuna talega mai o Lutumailagi me nodratou vata ka ni ratou cici veitaravi no mai, sa mani kaya o Rokomautu me sa laki tiko kina.
?Ni sa vakaoqo nodra lewa na bera ena cici, sa qai lomai Tuivanuakula, se Kubunavanua, me sa tatau me sa bau lako i na dua na vanua, ni sa madua ni sa kau vakatani nona lewa o Rokomautu,? e kaya o Tabua.
E tukuna o Tabua ni sa mani lewa tale o Rokomautu me sa laki kau tale mai na tabua, ka caka kina na vosa ni yalayala.
?Ni laki raici na vanua ka koto kina, ka sa yali, ni sa butakoca o Vonini, sa qai kaya tale o Rokomautu, sobo, sa qai seyavu na kalougata ni noqu lewa mana ni sa vakacacana o Vonini,? e kaya o Tabua.
E tukuna o Tabua ni a qai tagi ko Rokomautu ka tukuna, i ragone, ena ca na nomudou vanua o Verata, ena gauna mai muri, dou vakaukauwa, ka tu vakatagane sara, ni maroroya nomudou vanua.
?Oti sa qai lomavata na turaga, me sa lewa ga o Rokomautu e dua, se rua, me rau sa tikoga mai Verata, ka rau sa cavuta kina, o Kubunavanua se Tuivanuakula, kei Lutumailagi,? e kaya o Tabua.
E tukuna na turaga ni Naloto qo ni o Tuivanuakula sa bese ni tiko tale e Verata, ni sa madua vakalevu ena ka oqo koya sa vuna nona biuti Verata vakadua, ka lako sara i na vanua i tukana vakarua o Kubunavanua mai yasayasa o Muala.
?Emuri sa qai lako sara i Toga, ena nona lesu mai oqo, sa qai tauyavu kina na yavutu o Kubuna (Kubunavanua) me vakayaca ga vua nona koro,? e kaya o Tabua.
E tukuna o Tabua ena gauna esa lako tani oti kina o Kubunavanua mai Verata, era sa qai dui veiseyaki kece emuri o ira na makubui Rokomautu, ina veivanua e Viti era dui vinakata, i muai Tailevu ina ceva, Naitasiri, Lomaiviti, Lau, Taveuni, Vanualevu, ka veicurumaki ina kawa i Degei mai Ra, Nadroga, Namosi, Korolevu, Beqa, Kadavu.
?Ia moni qai dui kila ga na veivanua kece e Viti, ka vanua vaka Verata ni o ira ga na makubui Rokomautu oqo era veiseyaki, ena vuku ni veitaucicitaka na turaga, era nomuni vu ni kawa tiko na veimataqali turaga eso nikua,? e kaya o Tabua.
E tomana o Tabua ni ra sa dui lako kece na gone turaga na makubui Rokomautu, sa qai mani tikoga mai Verata o Matawalu, o koya ka a karua ena veitaucici ka sa qai tiko emuri mai Kubuna na imatai.
?Oqori ga na vuna sa nei Bau kina emuri, na kalougata ni tutu vakavanua sa liu, o koya sa vakayacora rawa kina o Ratu Cakobau na lewa, me vakataudeitaki na ka ena kalougata kina o Viti, oya na Lotu va Karisito, (Wesele) sa cabe i Viti ena yabaki 1835, kei na nona vakadonuya, me vakarurugi Viti na kuila vaka Peritania, ena yabaki 1871,? e kaya o Tabua.
E kuria o Tabua oqo ga, na ka ni veivakalougatataki sa nei Kubunavanua; na vu i Kubuna.
Ena qai tomani tale yani.Home | Top
"This will be a great advantage for locals living overseas, particularly our readers who are soldiers and Fijians serving in the British Army," Mr Ravula said.
"I am delighted with it, it's a major project and it is a major achievement for the newspaper and greater service to our readers offshore," The Fiji Times publisher Hank Arts said. "I think the people will love it," he said.The Fiji Times editor-in-chief Fred Wesley voiced similar sentiments and added uploading the vernacular newspaper online was part of The Fiji Times' service to its readers.
"We hope this site will assist our readers in terms of helping them understand and value the iTaukei language, culture and traditions," Mr Wesley said.


text:
Ko Ira Nai Tokani I Karisito Era Soqoni Ena Yaca Ni Turaga Ko Jisu
- Ko ira era soqoni tiko ena yaca ni Turaga ko Jisu
- Ko cei ko ira oqo?
- Era vinaka beka li mai vei ira tale na vei soqosoqo lotu eso ko ira oqo?
- A cava era sega ni vakatokayacataki kina ena dua na yaca ko ira oqo?
- Na i vakavuvuli cava era taurivaka tiko?
- Na cava na vuna mo biuta kina veisoqosoqo lotu Seja ni vakaivolatabu?
- E sega beka li ni dua tale nai vakavuvuli vou oqo?
- Na cava e gadreva na Kalou vei keda?
- Gauna cava sara ka sa bula voli mai kina na lotu?
- Na cava e dau vakayacori ena nodra gauna ni soqoni?
- Ena sega beka na veisei ena kedra maliwa?
- Na cava na nomu vakatulewa ena veika oqo?
Ko ira era soqoni tiko ena yaca ni Turaga ko Jisu
Ko Jisu Karisito na Luve ni Kalou bula e a sa solia tu e dua na vosa ni yalayala ena Maciu 18 tikina e 20, ka vaka koto oqo, "Ia e na tikina sa soqoni vata kina e lewe rua, se lewe tolu, e na yacaqu, au sa tiko kina ena kedratou maliwa."
Na vosa ni yalayala oya e sa kena i balebale ni ko Jisu vakataki koya ena usutu ni nodra vakasoqoni vata nai tokani i Karisito.
Ko Jisu vakataki koya e sa nai lutua ni veika kecega eda cakava se levu se lalai? Ia, e dua na ka vakaloloma ni sa sega ni vakakina ena gauna edaidai. Ia era tiko nai tokani i Karisito e ra taurivaka ka soqoni duadua ga ena yaca ni Turaga ko Jisu. Era dau vakayagataka nai vakayakavi ni Turaga ena vei matai ni Siga ni Wiki (Siga Tabu). Era dau vakasoqoni vata vakawasoma me ra masumasu ka me ra qarava matua na nodrai vakavuvuli nai apositolo ena kena i valavala ga ka tauyavutaki taumada kina na lotu ni Turaga (Cakacaka 2:42)
Ko cei ko ira oqo?
Ko ira oqo era vakadinadinataka ni ra sa tamata i valavala ca sara ena mata ni Kalou savasava. Era vakabauta ni sai Jisu Karisito ga, e colata na nodra i valavala ca ena yagona e na kauvelatai (1Pita 2 tikina 24). Era vakadinadinataka ni ra tamata i valavala ca ka ra sa vakatusa ena mata ni Kalou bula, ka ra sa vakabauta ni sa yalodina ka yaladodonu ko koya me bokoca na nodrai valavala ca, ka vakasavasavataki ira mai na ka kecega sa sega ni dodonu (1Joni 1 tikina 9). Ena nodra ciqomi Jisu ki na nodra bula, sa solia vei ira ko Koya me ra yaco rawa me ra luve ni Kalou, vei ira sa vakabauta na yacana (Joni 1 tikina e 12 kei na 13). Ena yago i Jisu Karisito ni sa cabori vakadua, sa yaco kina me ra vakasavasavataki ena vuku ni nona loloma. (1Periu 10 tikina 10).
Era vinaka beka li mai vei ira tale na vei soqosoqo lotu eso ko ira oqo?
O ira era vakabulai walega e na loloma ni Kalou (grace), o koya ka sereki ira, maroroi ira ka rawa ni ra na vakararavi tiko kina ena veigauna eso era na malumalumu kina vakayalo.
Era kila tiko ni tamata makawa kei na kenai tovo vakayago e sa bula tikoga ka sa bibi me ra na vakamatea tiko ena veigauna kece. Kevaka e sega, e na rawa ni rogoca kina na yaca ni Turaga. Sa rui vinaka na Kalou ni sa rawa ni vakavouia na tamata makawa ki na dua na tamata vou, o koya e dodonu me na kune tiko kina na bula dina va-kalou (Efeso 2 tikina 10). E usutu ni nodra bula ena veisiga me ra veilomani, ka sa ka e bibi vei ira na duavata me vaka ni ra sa veitiki ni yago i Karisito. Na veitokani va-karisito vakaoqo e sa sega soti ni kune e na gauna edaidai ena vuku ni veivakavuvuli cala eso vaka-tamata ka sa tu ena gauna edaidai (1Timoci 4 tikina 1).
A cava era sega ni vakatokayacataki kina ena dua na yaca ko ira oqo?
Nai Vola Tabu e vakawabokotaka na tatawasewase kei na veiletitaki ni lotu, "Dou sa sega li ni vakayago, ni sa kaya tiko e dua, Oi au nei Paula; ka dua tani, Oi au sa nei Apolosa? Ia, ko cei ko Apolosa? Se ko cei ko Paula? Ai talatala walega, dou sa vakabauta ena vukudrau.?" (1Koronica 3 tikina 4 kei 5).
"Ia mai Anitioki era sa vakatokai mada eliu ko ira sa lotu mei tokani i Karisito" (Cakacaka 11 tikina 26).
Ena vuku ni vakaro ni Vola Tabu, era vinakata me ra sa tokara saraga na yaca i Karisito ka me kakua ni vakayacani ki na dua na tamata, i tikotiko se i yaca buli vakaitaukei. Na tatawasewase kei na veiletitaki ni lotu e sega ni a vakatavuvulitaka ko Jisu Karisito. Na veilomani kei na duavata sa usutu ni nona sasaga vei keda.
Na i vakavuvuli cava era taurivaka tiko?
E nodra takete me ra muria na veivakavuvuli eso ka sa dusimaka oti koto na i Vosa ni Kalou. (E sega tale ni dua nai voladusidusi e ra muria, nai Vola Tabu ga). Era sa rai vakatabakidua saraga ki nai Vola Tabu. Ni sai koya oqo nai vola dusidusi ni Kalou vei keda, ka sa ceguva oti ka vakalougatataka talega na Kalou me rauti keda saraga vakavinaka.
"Sai koya na Kalou sa vakavuna nai Vola Tabu kecega, a sa yaga oqo mei vakavuvuli, me vunauca na ca, me ia kina na vakadodonutaki, me ia kina na vakavuvuli e na ka e dodonu" (2Timoci 3 tikina 16).
E ra vakabauta ni ko Jisu Karisito e luve ni Kalou bula, kunekunetaki mai vua na Yalo Tabu, ka qai sucu mai vua na marama ko Meri. E a vakararawataki, mate, ka qai tucake tale mai na mate, ka sa dabe tiko ena gauna oqo ena liga i matau ni Kalou bula.
Na cava na usutu tudei ni nodra sasaga?
E nodra sasaga me ra vakadamurimuria na i vakavuvuli ka sa dusimaka oti koto nai Vola Tabu.
Ena vuku gona ni ka oqo, e vuqa vaka vuqa na tamata era sa biuta na vei mata lotu kilai eso baleta ni sa sega vi vakarokorokotaki kina na lewa ni Turaga kei na Yalo Tabu. Nai dusidusi mai na i Vola Tabu era raica nai tokani i Karisito ni tamata vakabauta dina kece sara era sa vakatokai mera bete ka sa rawa ni ra cakava talega na cakacaka vakai talatala.
O ira kece era sa sucu vou - o ira nai tokani i Karisito - era sa veivatu bula, ka ra sa tara cake me ra vale vakayalo, me matabete yalosavasava, me ra cabora kina nai madrali vakayalo - sa vinaka vua na Kalou ena vuku i Jisu Karisito (1Pita 2 tikina 5).
Na cava na vuna mo biuta kina veisoqosoqo lotu Seja ni vakaivolatabu?
Baleta na Kalou e sega ni taleitaka me veiwakivata na rarama kei na butobuto se tamata vakabauta kei na tamata tawa vakabauta. E kaya vakaoqo na i Apositolo ko Paula "Dou kakua ni veitokani vata vakatani kei ira era sa sega ni vakabauta: sa veitokani vakaevei na yalododonu kei na tawa-yalododonu? Se rau sa veiwekani vakaevei na rarama kei na butobuto" (2Koronica 6 tikina 14 kei 15).
Kevaka erau na veitokani na tamata vakabauta kei ira sa vesuki tu enai valavala ca, se veitokani kei ira sa taurivaka ka vakatavuvulitaka cala tiko na veika me baleta na loma ni Kalou, era na sega ni rawa ni na vakarokorokotaka na Kalou, me vaka e nakita o keya.
Koya gona e kaya kina na Kalou "Ia na yavu dei ni Kalou sa tu ga, ia sa vakaoqo na vosa sa volai kina, sa Kilai ira na nona tamata na Turaga: ka, Me ra lako tani mai nai valavala ca ko ira yadua era sa cavuta na yaca i Karisito" (2Timoci 2 tikina 19).
E sega beka li ni dua tale nai vakavuvuli vou oqo?
Nai vola Tabu e tukuna vakamatata ni soqosoqo se mata i lawalawa sega ni va-kalou ko ira era muria na i vakavuvuli ni dua na tamata se me ra laveta cake na bula ni tamata ka tekivutaka nai lawalawa oya (Cakacaka 5 tikina 17; wase 15 tikina 5; Taito 3 tikina 9, 10 kei 11; 1Koronica 3 tikina 3, 4 kei na 21).
Ia nai tokani dina i Karisito ena sega tale ni qai tauyavutaka tale e dua na yavu vou se i soqosoqo vou. Baleta kevaka me da rai lesu ga ki nai Vola Tabu ka vakatavuvukitaka na nodrai vakavuvuli nai Apositolo ena gauna ka tauyavutaki taumada kina na lotu, ka me kakua ni da riba tani mai kina, ke a sega ni levu tu na tatawasewase me vaka sa laurai tu ena gauna edaidai.
Ko ira nai tokani Karisito oqo era via taqomaka walega na duavata vakai Vola Tabu kei na veivinakati (Efeso 4 tikina 3). Kevaka eda na via taqomaka na lomavata kei na duavata ka vinakata na Kalou, sa dodonu me da rai lesu ga ki nai Vola Tabu ni vanua oqo ena kune duadua kina na loma ni Kalou vei keda.
Na cava e gadreva na Kalou vei keda?
Me da duavata se dua bauga. E da wilika ni ko ira nai tokani i Karisito taumada era "qarava matua na nodrai vakavuvuli nai Apositolo kei na veilomani, kei na dovi madrai, kei na masumasu" (Cakacaka 2 tikina 42). E kaya talega nai Vola Tabu me baleta na duavata oqo ni "sa dua bauga na yago, dua na Yalo Tabu, dua nai nuinui, dua na veipapitaisotaki, dua bauga na Kalou na Tamada o koya sa lewa na ka kecega (Efeso 4 tikina 4 kina 6).
Sa vakarautaka e dua na yago na Kalou me da semai ka me da veitiki ni yago oya. Ia me na kakua ni tawase na yago oya (1Koronica 12 tikina 24 kei na 25).
"Ia kau sa vakamasuti kemudou, na veiwekani, e na yaca ni noda Turaga ko Jisu Karisito, mo dou tauvata kecega e na vosa, ia me kakua vei kemudou na veisei, mo dou veivinakati sara ni dou sa lomavata ka lewa vata" (1Koronica 1 tikina 10).
. me ra dua bau kecega. (Joni 17 tikina 21).
Gauna cava sara ka sa bula voli mai kina na lotu?
Ko Jisu a kaya vei Pita ". Au na tara na noqui soqosoqo lewe ni lotu . (Maciu 16 tikina 18). Na mala ni vosa oya nei Jisu e vakaraitaka ni soqosoqo lotu a sa bera ni tauyavutaki. Na yavu ni soqosoqo lotu nei Karisito eratou a vakotora ko iratou nai Apositolo kei ira na parofita ni veiyalayalati vou (Efeso 2 tikina 19-20). Nai soqosoqo lotu talega oqo e sa na nona i tikotiko na Kalou ena vuravura oqo.
E kaya ko Paula ki nai soqosoqo lewe ni lotu mai Koronica "Ni sa sega ni rawata e dua na tamata me viritaka na yavu tani, ko ya ga sa viritaki tu, ko Jisu Karisito ga" (1Koronica 3 tikina 11).
Na tauyavutaki ni soqosoqo lotu nei Karisito e vakatakilakilataki ena kena a sovaraki mai na Yalo Tabu ena siga ni Penitiko ka volai koto ena Cakacaka wase 2. Na Yalo Tabu e tiko voli ena maliwa ni soqosoqo lotu ka vakatokai talega me vale ni Kalou (1Koronica 3 tikina 16).
Na cava e dau vakayacori ena nodra gauna ni soqoni?
Nai tokani Karisito era vakabauta ka vakararavi vakatabakidua ga ki na vosa ni yalayala ni Turaga ko Jisu ena nona a kaya "ni na tiko vakaidina ena kedra maliwa era na soqoni ena vuku ni yacana" (Maciu 18 tikina 20). Keimami sega ni vakaliuca vakadua na tamata se dua me vakatokai mei talatala (clergy) ena gauna ni neimami soqoni.
Kevaka sa dina na vosa ni 1Periu 2 tikina 12, sa kena i balebale ni sa sega tale ni dua nai liuliu e gadrevi. E na Veiyalayalati Vou, e sega ni kune kina ni dodonu me digitaki e dua na tamata me nona vakatabakidua na vakatulewa ena gauna ni soqoni, se me da kaya ni taukena kece ko koya nai solisoli ni Yalo Tabu. Ena lotu taumada, vei ira era soli ira vakatabakidua tu ki na cakacaka ni lotu, era i talai walega ni Kalou ka ra liga ni nona cakacaka. Ia ka sega ga ni laurai me ra uasivi cake mai vei ira na vo ni tokani Karisito. Na vakasama ni nodra sa laveti cake ka raici cake ko ira nai talatala me vaka e laurai tu e gauna edaiedai e a sega ni vakatavuvulitaka nai Vola Tabu.
Ki nai soqosoqo lewe ni lotu, e kaya ko Paula, "ni dou sa soqoni vata, dou sa dui taura yadua na sere, ai vakavuvuli ai vakatakilakila, a vosa tani, na lave vosa" (1Koronica 14 tikina 26).
E da raica ni lesi nai tavi yadua vei ira nai tokani i Karisito ena gauna ni nodra soqoni baleta ni da yago vata kece tiko i Jisu Karisito ka me da veitauriligataka vata kece na kena tarai cake na yago oqo, se soqosoqo lotu.
Ena sega beka na veisei ena kedra maliwa?
Ena gauna era sa vakararavi vakatabakidua kina nai tokani i Karisito ki nai vakavuvuli ni Kalou ka me ra qai vakaliuca na Yalo Tabu, eda na raica na totoka, talei, kei na rokovi ni soqoni baleta ni sa vakayacori tiko ena dela ni nona vosa bula. "Ni sa sega ni vu ni veisei na Kalou, sa vu ni vakacegu ga, me vaka sa yaco e nai soqosoqo lotu nei Karisito" (1Koronica 14 tikina 33).
Kevaka eda na vakamuria na loma ni Kalou ka kune ena veiyalayalati vou, e sa na yaco me taucoko na veika kecega ka ra na tuberi talega nai tokani Karisito me ra tamata bula ka tudei ena i vakavuvuli dina ka sa na tarai cake vaka talega kina na yago i Karisito (Efeso 4 tikina 11-12; 1Koronica 14 tikina 29).
Ena veisoqoni kece sara, era dau galu na yalewa ka me ra kakua ni vosa ena gauna ni so-kalou ni sai vakaro ni Vola Tabu oqo vei keimami (1Koronica 14 tikina 34; 1Timoci 2 tikina 11-12).
Kevaka e dua e via lewena, a cava me na cakava?
O ira nai tokani Karisito oqo era sega ni bulia e dua tani tale nai soqosoqo se yavu vou me rawa ni vakamuri me rawa kina ni qai dua e lewena. Me vaka e kaya vakamatata tu nai Vola Tabu ni soqosoqo lotu e yago vakayalo i Karisito. Sai koya talega na vanua oqo e nodrai tikotiko na luve dina ni Kalou.
"Me vaka sa dua bauga na yagoda, ka vuqa na tikida, ia ka sa sega ni vakaitavi vata na tikida kecega, sa vaka-kina koi keda, na lewe vuqa, eda sa yago vata ni da sa tu vata kei Karisito, eda sa veitikina vaka talega vakai keda" (Roma 12 tikina 4-5).
"Me vaka sa dua bauga na yago, ka sa vuqa na kena tikina, ia na tiki ni yago kecega, sa vuqa ga, ka sa dua bauga na yago: sa vaka talega kina na Karisito. Ni da sa papitaisotaki kecega ki na yago e dua bauga e na Yalo Tabu e dua bauga" (1Koronica 12 tikina 12-13).
Ni ko sa talairawarawa ga ki na nona vosa, sa na qai nonai tavi ga na Kalou me vakaikuritaki iko ki na nona i soqosoqo lewe ni lotu (Cakacaka 2 tikina 47).
Na cava na nomu vakatulewa ena veika oqo?
Kevaka ko na via talairawarawa ena nona vosa bula na Kalou, Ia sa dodonu mo na vakataki ira nai tokani Karisito mai Peria, "ni ra sa uasivi cake vei ira na kai Cesalonaika ni ra sa vakarogoca na vosa ena loma e vinakata sara, a ra sa dauvakasaqaqara e nai Vola Tabu e na veisiga se sa vakakina na vosa oqori se segai?" (Cakacaka 17 tikina 11).
Vakasamataka ka masulaka na vei taro oqo -:
E vei beka na vanua era soqoni tiko kina nai tokani Karisito oqo? -
Ena vakaraitaka vakaidina vei iko na Kalou kevaka ko sa via muria dina na lomana. E rua na ka oqo mo vakayacora -:
Mo masulaka ena vu-ni yalomu dina mai loma vua na kalou ka mo qai dikeva matua nai Vola Tabu se sa vakakina na veika oqo se segai?
Ke so na veivuke se kerei vakasala, veitaratara ki na veivanua ka voleka vei iko
Translated by Sekaia Mara, Nabua, Suva, Fiji Islands
Search the Scriptures, P.O. Box 583, Werribee, VIC 3030 Australia
Bible Distributors, Fountain House, Conduit Mews, London, SE18 7AP UK, © 2003 - Used by permission


text:
23 JANUERI, 2017
ITALI
Sisi ni Ucacevata e Itali
Dua na ka vakaloloma e baci yaco ena yasayasa o Abruzzo e Itali. A se qai kurea mada ga na yasayasa qori e dua na uneune vakaitamera ena yabaki sa oti. Ia ena Vukelulu, na ika18 ni Janueri, 2017, e tabulu ena ucacevata e dua na otela era toka e loma e le 30. E vakavuna na sisi ni ucacevata na kena yaco veitaravi ena dua ga na siga e va na uneune lelevu, e 5.0 na kaukaua ni uneune yadua. Na levu ni ucacevata e lutu ena vica na siga sa oti e vakadredretaka na cakacaka ni veivueti, levu na tauni era sega tu ni vakalivaliva se yaco rawa yani vei ira na veivuke.
E tukuna na valenivolavola ni iVakadinadina i Jiova e Itali ni sega ni mate se mavoa levu e dua na iVakadinadina. Ia e saga na valenivolavola me veitaratara kei ira na iVakadinadina i Jiova ena yasayasa e vakaleqai ena uneune kei na lutu ni ucacevata. Era veivuke tiko na ivakatawa vakayalo ni iVakadinadina i Jiova ena votai ni kakana, wai, buka, kei na so tale na ka era vinakata na nodra lewenilotu. E se veitaratara wasoma tiko ga na valenivolavola ni iVakadinadina i Jiova ina yasayasa o Abruzzo, qai veivuke ena gauna e gadrevi kina.
Gusunivosa:
Veiyasa i vuravura: David A. Semonian, Valenivolavola ni iTukutuku, +1-845-524-3000
Itali: Christian Di Blasio, +39-06-872941


text:
LESONI 14
Na Cava e Tiko Kina na Nona iSoqosoqo na Kalou?
1. Na cava e tuvanaki ira kina na Isireli makawa na Kalou?
Na Kalou a tuvanaki ira na kawa ni peteriaki o Eparama me dua na matanitu qai vakarautaka na lawa mera muria. E vakatoka na matanitu me o “Isireli,” e lesi ira tale ga mera taqomaka na sokalou dina kei na nona vosa. (Same 147:19, 20) E rawa nira vakalougatataki kina na tamata mai na veimatanitu ena vukudra na Isireli.—Wilika Vakatekivu 22:18.
A digitaki ira na Isireli na Kalou mera nona ivakadinadina. Na kedra ivolatukutuku makawa e vakaraitaka na sala e yaga kina na noda muria na tamata na lawa ni Kalou. (Vakarua 4:6) Ena vukudra gona na Isireli, e rawa kina vei ira eso tale mera kila na Kalou dina.—Wilika Aisea 43:10, 12.
2. Na cava era tuvanaki kina na lotu vaKarisito dina?
A sega ni vakadonui ira na Isireli na Kalou ni toso na gauna, qai sosomitaka o Jiova na matanitu oya ena ivavakoso vaKarisito. (Maciu 21:43; 23:37, 38) Nikua, era sa sosomitaki Isireli na lotu vaKarisito dina mera ivakadinadina i Jiova.—Wilika Cakacaka 15:14, 17.
A tuvanaki ira na nona imuri o Jisu mera vunau, mera veivakatisaipelitaki tale ga ena veimatanitu. (Maciu 10:7, 11; 24:14; 28:19, 20) Sa voleka sara ni cava na cakacaka qori ena ivakataotioti ni veika vakavuravura qo. E se qai vakadua ena itukutuku ni kawatamata me veivakaduavatataki o Jiova ena sokalou dina vei ira e vica vata na milioni mai na veimatanitu. (Vakatakila 7:9, 10) Era tuvanaki na lotu vaKarisito dina mera dau veivakauqeti, mera dau veivukei tale ga. E tautauvata na ka era vulica ena iVolatabu ena nodra soqoni e veiyasa i vuravura.—Wilika Iperiu 10:24, 25.
3. A tekivu vakacava na isoqosoqo ni iVakadinadina i Jiova ena gauna qo?
A tekivu ena veiyabaki ni 1870 na isoqosoqo ni iVakadinadina i Jiova ena gauna qo. Era vulica tale na ka dina ena iVolatabu sa yali tu vakadede e dua na ilawalawa lailai ni gonevuli ni iVolatabu. Era kila ni tuvanaka o Jisu mera vunau na lewe ni ivavakoso vaKarisito, era mani vunautaka sara e veiyasa i vuravura na Matanitu ni Kalou. Era qai vakatokayacataki ena 1931 mera iVakadinadina i Jiova.—Wilika Cakacaka 1:8; 2:1, 4; 5:42.
4. Era tuvanaki vakacava na iVakadinadina i Jiova?
Ena imatai ni senitiuri, a tiko e dua na ilawalawa dauvakatulewa era lewena na tagane matua vakayalo mera liutaka na cakacaka ni ivavakoso kece vaKarisito ena duidui vanua. O ira na tagane qori era kila ni Ulu ni ivavakoso o Jisu. (Cakacaka 16:4, 5) Nikua, e liutaka tale ga na nodra cakacaka na iVakadinadina i Jiova e vuravura raraba na iLawalawa Dauvakatulewa era lewena na tagane matua vakayalo. E qarava tiko na ilawalawa qori na valenivolavola ni tabana ni iVakadinadina i Jiova e caka kina na vakadewa kei na tabaivola, qai vakauta na ivola e vulici kina na iVolatabu ena sivia na 600 na vosa. E rawa gona ni vakayagataka na ivola vakaivolatabu qori na iLawalawa Dauvakatulewa me veivakayaloqaqataki qai veidusimaki kina ena sivia e 100,000 na ivavakoso e vuravura raraba. Ena ivavakoso kece era na veiqaravi tiko kina na tagane era rawata na kena ivakatagedegede mera qase ni ivavakoso se ra dau veivakatawani. O ira na tagane qo era qarava vakayalololoma na qelenisipi ni Kalou.—Wilika 1 Pita 5:2, 3.
Era tuvanaki na iVakadinadina i Jiova mera vunautaka na itukutuku vinaka, mera veivakatisaipelitaki tale ga. Me vakataki ira ga na yapositolo, era dau vunau tale ga na iVakadinadina i Jiova e veivale. (Cakacaka 20:20) Era dau veisureti mera vulica na iVolatabu o ira era via kila sara ga na ka dina. Ia era sega wale ga ni lewe ni dua na isoqosoqo na iVakadinadina i Jiova, era lewe sara ga ni dua na vuvale e tiko na Tamadra dauloloma ra qai dau veikauaitaki vakamataveitacini. (2 Cesalonaika 1:3) Nira tuvanaki na tamata i Jiova mera vakamarautaka na Kalou ra qai vukei ira tale na so, era lewena kina na vuvale mamarau duadua e vuravura.—Wilika Same 33:12; Cakacaka 20:35.
VULICA ESO TALE NA KA
Na Cava Mada e Kaya na iVolatabu?
Tiko ga ena Loloma ni Kalou
Eda na vakaraitaka vakacava noda loloma kei na noda vakavinavinakataka na ka kece e cakava na Kalou?
O CEI ERA CAKAVA TIKO NIKUA NA LOMA I JIOVA?
Era Tamata Vakacava na iVakadinadina i Jiova?
O kila e dua na iVakadinadina i Jiova? Na cava mada o kila me baleti keimami?


text:
RA TAROGA NA ITABAGONE
E Dodonu Meu Vakatatu?
Na cava e taleitaki kina?
E kaya e dua na cauravou o Ryan: “Eso na droini era vakaraitaki ena tatu e rairai vinaka.”
Na nomu vinakata mo vakatatu e vakatau ena inaki o cakava kina. Kena ivakaraitaki, e kaya e dua na goneyalewa o Jillian: “Dua na yalewa keirau vuli vata e mate na tinana ni se gone. Na gauna sa goneyalewa kina, a tatutaka sara e domona na yaca i tinana. E wananavu dina na tatu va ya.”
Se mani cava na inaki e caka kina, e dodonu mo vakasama sara vakavinaka ni bera ni o vakatulewataka mo tatutaka na yagomu! Na cava mo vakasamataka ni bera ni o tatu? Na ivakavuvuli vakaivolatabu cava ena vukei iko mo vakatulewa kina vakavinaka?
Na cava mo vakasamataka?
Na cava eso na leqa e rawa ni yaco? E kaya na website na Mayo Clinic: “Na tatu e vakacacana na yago, e rawa ni veitauvi kina na mate ni kuli qai lako vakaca ena yago. Eso na gauna ena vuvuce na yago ena iqi ni tatu, e vakatokai qori na granulomas, ena rawa ni vuvu ca qai tubu sivia kina na viciko ni yago. E rawa ni tauvi iko tale ga eso na mate ni dra, ke tu ena iyaya mo tatutaki kina na dra ca.”
Ena vakacava na kequ irogorogo? Na kemu irairai e tukuni iko vakalevu. Ena kilai kina ke o sa yalomatua se yalowai, rawa ni o nuitaki se sega. E kaya e dua na itabagone o Samantha: “Niu raica e dua e tatutaki na yagona, au dau kalasitaki koya kei ira na daugunu qai pati.”
Dua tale na tikina e raica o Melanie e yabaki 18, e kaya: “Na tatu e vunitaka na kemu irairai dina. E vaka ga o sega ni vinakata mera raica na tamata na kemu irairai dina, era dau tatutaka gona na yagodra me vunitaki kina na irairai dina ni yagodra.”
Vakacava o na taleitaka tu ga? Toso na gauna na levulevu ni yago kei na bula vaqase ena sega ni laurai vinaka kina na tatu qai buli vakatani. E kaya e dua na cauravou o Joseph: “Au sa raica oti na tatu vua e dua ni oti e vica vata na yabaki, e rairai ca sara ga.”
E kaya o Allen e yabaki 21: “Sa madra na tatu. Na tatu ena taleitaka qo e dua ena rairai sega ni taleitaka ni oti e vica na yabaki.”
Dua na tikina vinaka e kaya qori o Allen. Ni qase na tamata sa na veisau nodra ivakarau ni rai, na ka e donu vei ira, kei na ka era taleitaka. Ia ena tu ga na tatu. E kaya e dua na goneyalewa o Teresa: “Au na sega ni via tatu keu cakava tu ga me ka ni vaqitoqito, qai veivutunitaka e muri noqu cakava.”
Na ivakavuvuli vakaivolatabu cava me muri?
Na tamata yalomatua ena vakalewa vinaka na ka ni bera ni vakatulewa. (Vosa Vakaibalebale 21:5; Iperiu 5:14) Dikeva mada qo eso na ivakavuvuli vakaivolatabu me baleta na tatu.
Kolosa 3:20: “Kemuni na gone, ni talairawarawa vei ira na nomuni itubutubu ena ka kece, ni marautaka qori na Turaga.”
1 Pita 3:3, 4: “Me kua ni kemuni idivi na veika e sau—na tali drauniulu, na vakaiukuuku koula se na tokari ni isulu saulevu—me kemuni idivi ga na tamata e loma, e tokara na isulu e sega ni rusa rawa, oya na yalomalumalumu kei na yalomalua.”
Na cava e vakabibitaka kina na iVolatabu na ‘idivi ni tamata e loma’?
1 Timoci 2:9: ‘Mera rakorako na yalewa, me laurai nira na yalomatua.’
Na cava na ibalebale ni vosa “rakorako”? E totoka vakacava na itovo qo na rakorako ni vakatauvatani kei na tatu?
Roma 12:1: “Moni solia na yagomuni me isoro bula, e savasava, e vakadonuya na Kalou, oya me vakayagataki ena veiqaravi tabu.”
E bibi vakacava vua na Kalou na ka o cakava e yagomu?
Na veika qo era vakadeitaka kina e levu mera kua ni vakatatu. Era sa raica e dua tale na ka e uasivia na tatu. E kaya o Teresa sa cavuti oti mai: “Ke tiko e dua na ibole se ivosavosa o taleitaka se o lomana vakalevu e dua, saga mo bulataka sara na ibole se ivosavosa qori. Vakaraitaka tale ga vua o lomana ni o lomani koya vakalevu. Bulataka na ka o vakabauta, kua ni tatutaka.”


text:
IKURI
O Cei O Maikeli na Agilosi Turaga?
E VICA ga na tikinivolatabu e tukuni koya na kabula vakayalo qo, na yacana o Maikeli. Ia na tikinivolatabu kece qo e tukuni koya ni dua e daucakacaka. Ena ivola i Taniela, eda wilika kina ni vala o Maikeli kei na so na agilosi ca. Ena ivola i Juta, e tukuna ni rau veileti kei Setani. E tukuni tale ga ena ivola na Vakatakila ni rau vala kei Setani kei na nona timoni. Ena nona totaka na veiliutaki i Jiova kei na nona vala kei ira na meca ni Kalou qo, e vakaraitaka kina o Maikeli ni ganiti koya vinaka na yacana, ni kena ibalebale, “O Cei e Tautauvata kei na Kalou?” Ia o cei o Maikeli?
Eso era cavuti ena iVolatabu e sega ni dua ga na yaca era vakatokai kina. Me kena ivakaraitaki, na peteriaki o Jekope e vakatokai tale ga me o Isireli; na yapositolo o Pita e kilai tale ga ena yaca Saimoni. (Vakatekivu 49:1, 2; Maciu 10:2) Na iVolatabu tale ga e vakaraitaka ni yaca, Maikeli, e dua na yaca e vakatokai kina o Jisu Karisito ni bera nona bula e vuravura, vaka kina ni sa lesu i lomalagi. Meda raica mada se tokona vakacava na vakasama qo na iVolatabu.
Agilosi Turaga. E vakamacalataki Maikeli na Vosa ni Kalou me “agilosi turaga.” (Juta 9) E sega ni tukuni ni o koya e dua vei ira na agilosi turaga, ia e kaya na iVolatabu ni o koya sara ga “na agilosi turaga.” E vakaraitaka qo ni dua ga na agilosi turaga. Na tikinivolatabu tale ga e tukuni koya na agilosi qo e cavuti kina o Jisu. Me kena ivakaraitaki, e kaya na 1 Cesalonaika 4:16 me baleta na Turaga o Jisu Karisito: “Ni na lako sobu mai lomalagi na Turaga qai veivakaroti ena domo ni agilosi turaga.” E tukuni tiko eke ni domo i Jisu ga na domo ni agilosi turaga. O koya gona, e vakaraitaka na tikinivolatabu qo ni o Jisu ga na agilosi turaga o Maikeli.
Turaganivalu. E kaya na iVolatabu ni “o Maikeli kei ira na nona agilosi era vala kei na gata levu . . . kei ira na nona agilosi.” (Vakatakila 12:7) E vakaraitaka qo ni liutaka tiko o Maikeli e dua na mataivalu era lewena tiko na agilosi yalodina. O Jisu tale ga e vakamacalataki ena Vakatakila ni liutaka tiko e dua na mataivalu era lewena na agilosi yalodina. (Vakatakila 19:14-16) Na yapositolo o Paula e cavuta tale ga “na Turaga o Jisu” kei ira “nona agilosi kaukaua.” (2 Cesalonaika 1:7) Kena ibalebale qo ni rau tukuni ruarua ena iVolatabu o Maikeli kei na “nona agilosi” vaka kina o Jisu kei na “nona agilosi.” (Maciu 13:41; 16:27; 24:31; 1 Pita 3:22) Ia e sega ni vakaraitaka na Vosa ni Kalou ni rua tiko na mataivalu mai lomalagi era lewena ruarua na agilosi yalodina—e dua e liutaka o Maikeli kei na dua e liutaka o Jisu. E macala gona ni o Maikeli e dua tale na yaca i Jisu Karisito ena nona itutu vakalomalagi. *
^ para. 1 E tiko eso tale na ivakamacala e dusia ni yaca Maikeli, e dua tale na yaca e vakatokai kina na Luve ni Kalou. O na raica qo ena ivola Insight on the Scriptures, Volume 2, tabana e 393-394, tabaka na iVakadinadina i Jiova.


text:
Na Vunau e Tini
Sa cavuta ko Jiova na vunau e tini.
Na Lako yani 20:1-17; "Koi au ko Jiova na nomu Kalou, ko koya ka kauti iko mai na vanua ko Ijipta, mai na vale ni veivakabobulataki".
- 1. "Me kakua vei iko na Kalou tani, koi au duaduaga"
- 2. "Mo kakua ni cavaka vei iko e dua na matakau ceuceu; se dua nai vakatakarakara ni ka mai lomalagi ecake, se dua na ka e tu e vuravura era, se dua na ka e na wasawasa e na yasa i vuravura".
- 3. "Mo kakua ni cavuta walega na yaca i Jiova na nomu Kalou; ni sega ni vakadonui koya ko Jiova sa cavuta wale na yacana".
- 4. "Mo nanuma na siga ni vakacecegu, mo vakatabuya. E ono na siga mo daucakacaka kina, ka kitaka kina na nomu cakacaka kecega; ia nai kavitu ni siga sa siga ni vakacecegu i Jiova na nomu Kalou".
- 5. "Mo vakarokorokotaki rau na tamamu kei na tinamu; me dede kiina na nomu bula e na vanua sa solia vei iko ki Jiova na nomu Kalou."
- 6. "Mo kakua ni laba"
- 7. "Mo kakua ni ia na veibutakoci"
- 8. "Mo kakua ni butako"
- 9. "Mo kakua ni beitaka vakailasu na kai nomu"
- 10. "Mo kakua ni kovoca na nona vale na kai nomu; mo kakua ni domona na watina na kai nomu, se kocova nona tamata, se nona vada, se nona pulumakau, se nona asa, se dua na ka sa nona na kai nomu".


text:
E Dua ga na Turaga Vinaka o Jisu?
Me Download
Ka e Kaya na iVolatabu
E kilai ena levu tale na ka o Jisu. E vakadinadinataki ni rogo duadua o koya ena ivolatukutuku ni kawatamata. Dikeva na veika era tukuna eso na daunitukutuku makawa kei na dauvolaivola me baleti Jisu:
“O Jisu na kai Nasareci . . . e kilai levu duadua ena itukutuku ni veigauna.”—H. G. Wells, daunitukutuku makawa ni Urope.
“E sega ni dua a bau bula e vuravura me veiuqeti vakalevu me vakataki [Jisu], qai yaga tiko ga ni toso na gauna.”—Kenneth Scott Latourette, daunitukutuku makawa ni Mereke, dauvolaivola tale ga.
Na iVolatabu e vakaraitaka na vuna e tamata rogo duadua kina o Jisu.
Ni tarogi ratou nona imuri o Jisu ena nodratou nanuma me baleti koya, e sauma vakadodonu e dua vei ratou: “O kemuni na Karisito, na Luve ni Kalou bula.”—Maciu 16:16.


text:
IYAU MAI NA VOSA NI KALOU | AISEA 17-23
Kau Tani Noda iTavi Nida Vakayagataka Cala na Noda Lewa
O Sepina na iliuliu e rairai “lewa tiko na vale” nei Tui Esekaia. E ikarua vua na tui, levu gona na ka e namaki vua.
A dodonu me kauaitaka o Sepina na ka era gadreva na tamata i Jiova
E vakayagataka ena yalokocokoco o Sepina na lewa e soli vua
O Jiova e digi Eliakimi me sosomitaki Sepina
E soli vei Eliakimi na “ki ni vale i Tevita,” e vakatayaloyalotaka na kaukaua kei na lewa
Vakasamataka: A rawa vakacava ni vakayagataka o Sepina nona lewa me vukei ira kina na lewenivanua?


text:
Cava e Kaya na iVolatabu?
E rawa ni vukei iko na iVolatabu mo valuta na lomaocaoca?
Cava o na kaya?
Io
Sega
De dua
Ka e kaya na iVolatabu
“Biuta vua [na Kalou] na nomuni lomaocaoca kece, ni kauaitaki kemuni o koya.” (1 Pita 5:7) E vakadeitaka na iVolatabu ni rawa ni vakacegui iko na Kalou ni o lomaocaoca.
So tale na ka eda vulica ena iVolatabu
O rawa ni kerea ena masu “na vakacegu ni Kalou,” ena vakaseavutaka na lomaocaoca.—Filipai 4:6, 7.
Ena vukei iko tale ga na wili iVolatabu mo valuta na lomaocaoca.—Maciu 11:28-30.
Ena oti dina ena dua na gauna na lomaocaoca?
Era vakabauta eso . . . ni tiki ni noda bula na tamata na lomaocaoca kei na nuiqawaqawa. Eso tale era vakabauta ni na qai oti ga na lomaocaoca ni sa lai bula e dua ena vuravura ni yalo. Cava o nanuma?
Ka e kaya na iVolatabu
Ena vakaotia na Kalou na veika e dau vakavuna na lomaocaoca. “Sa na sega tale na mate, na lolosi, na tagiyaso, kei na mosi.”—Vakatakila 21:4.
So tale na ka eda vulica ena iVolatabu
Ena vakilai na vakacegu ena veiliutaki ni Matanitu ni Kalou.—Aisea 32:18.
Ena sega tale ni nanumi na lomaocaoca kei na nuiqawaqawa.—Aisea 65:17.